
ĮVADAS
Didėjant šiluminės energijos ir kuro sąnaudoms, jų taupymas darosi aktualus daugeliui vartotojų. Vis daugiau žmonių domisi energijos taupymo priemonėmis gyvenamuose namuose. Ne tik privačių namų, bet ir privatizuotų butų savininkai daugiabučiuose namuose besikurdami į bendriją, imasi konkrečių veiksmų pastatų šilumos nuostoliams mažinti. Jiems svarbi ne tik finansinė parama (kuri pagal išgales tiekiama), bet ir techninė bei informacinė pagalba.

Energijos suvartojimas pastatams šildyti priklauso nuo šalies klimato ypatumų, energetinių resursų įsigijimo galimybių ir kainų, statybos tradicijų ir aplinkosaugos reikalavimų. Šaltesnio klimato šalyse didesnė šalies bendrojo vidaus produkto dalis suvartojama pastatams šildyti bei komfortui užtikrinti, todėl daugiau dėmesio skiriama pastatų šilumos nuostoliams mažinti. Energetinių sąnaudų mažinimas gyvenamiesiems pastatams šildyti svarbus ne tik ekonominiu, bet ir ekologiniu požiūriu, kadangi kiekviena nesunaudota kuro tona – tai švaresnė mūsų aplinka.

Lietuva yra šalto klimato zonoje. Šildymo sezonas trunka apie 200 dienų, todėl pastatų šildymo išlaidos didelės. Kasmet didėjant energijos resursų kainoms, senos statybos daugiabučių namų gyventojai už šilumą priversti mokėti iki trijų kartų daugiau nei gyvenantieji naujuose pastatuose [24]. Lietuva turi nedaug savų energijos šaltinių (10 – 12 %) ir yra priversta importuoti naftą ir dujas. Daugiau kaip prieš dešimt metų pasikeitusios energijos įsigijimo sąlygos jau suformavo Lietuvos gyventojų požiūrį į taupų energijos vartojimą pastatams šildyti [1].

Šiuo metu didžioji pastatų dalis pastatyta pagal senus pastatų šiluminio projektavimo principus, jų šilumos nuostoliai dideli, todėl vienu svarbiausių pastatų modernizacijos tikslų mažinti jų šilumos nuostolius.

Pastato modernizacija – tai naujos kokybės suteikimas pastatui arba atskiroms jo konstrukcijoms.

Pastato modernizacijos tikslas – padaryti pastatą ekonomiškesnį, komfortiškesni ir taip pailginti jo eksplotacijos laiką padidinti vertę. Pastato renovacija ne visada yra energetinio efektyvumo padidinimas, tačiau visuomet naudinga derinti pastato dalių atnaujinimą su jo šiluminių savybių gerinimu.

Lėšų poreikis pastatams šildyti yra vienas svarbiausių gyvenamųjų pastatų rinkos kainą lemiančių veiksnių. Todėl pastatų šiluminės modernizacijos priemonių naudojimas gali žymiai sumažinti pastatų šilumos nuostolius, šildymo išlaidas ir taip padidinti pastatų rinkos vertę.

Nuo 2006 metų Lietuvoje pradedamas pastatų energinis sertifikavimas. Tai detalus pastato energijos suvartojimo įvertinimas ir priemonių šiam suvartojimui sumažinti nustatymas. Kiekvienas pastatas bus sertifikuotas energijos suvartojimo požiūriu ir jam bus priskirta energinio efektyvumo klasė. Nuo šios klasės priklausys pastato vertė, pardavimo ir nuomos kaina. Todėl pastatų šiluminės renovacijos reikšmė toliau didės [24].

Pastarųjų metų valstybės vykdoma mokesčių lengvatų politika buvo ypač palanki naujų gyvenamųjų namų statybos rinkai vystytis, tad didmiesčiuose, ypač sostinėje vienas po kito ėmė dygti nauji gyvenamieji namai. Tačiau didžioji dalis vilniečių tebegyvena senai statytuose stambiaplokščiuose daugiaaukščiuose namuose [27]. Šis butų ūkio sektorius liko smarkiai apleistas, nors dalis sostinės gyventojų, ypač senyvo amžiaus, jau nelabai ir įsivaizduoja, kaip galėtų savais tapusius miegamuosius rajonus iškeisti į naujesnius kvartalus.

Naujųjų rajonų naujakuriai taip pat su nostalgija prisimena senesnius daugiabučius su patogiais privažiavimais, vaikų žaidimo aikštelėmis, po langais žydinčiais gėlynais, greta esančiais parkais. Kai kurie iš sovietiniu laikotarpiu statytų daugiabučių kompleksų net tapo prestižiniais gyvenamaisiais rajonais. Deja, šiandien dauguma stambiaplokščių jau yra fiziškai ir moraliai pasenę. Jų gyventojai nepatenkinti namų būkle, tačiau retas iš jų žino, kaip pakeisti sudėvėtus namo apdarus. Miestui gyvybiškai reikalingas senųjų mikrorajonų atnaujinimas: būtina kompleksiškai modernizuoti daugiabučius, išspręsti privažiavimo ir automobilių parkavimo problemas, atnaujinti vaikų žaidimų aikšteles, laisvalaikio ir sporto zonas [27].

Pastatai daro didelį poveikį aplinkai ir žmonių sveikatai. Lietuvoje pastarais metais pradėjo augti nekilnojamojo turto paklausa, susidarė sąlygos statyti, modernizuoti namus, kitus pastatus. Visus senos statybos pastatus vienareikšmiškai reikia modernizuoti. Fasadų apšiltinimas – tai vienintelia variantas pagerinti pastato ekonomiškumą [1]. Tai svarbus ir atsakingas darbas, o ypač svarbu pasirinkti tinkamas medžiagas apšiltinimui: akmens vata ar polistireno putplasčiu.
Šiuolaikiniai pastatai ir gyvenamieji namai turėtū būti ne tik stiprūs, stabilūs, tačiau šilti ir saugūs.
Taupyti valstybės mąstu visada verta, bet žmogaus gyvenimas yra trumpas, isrorijos tėkmė nenuspėjama, todėl taupymo naudą jis turi pajusti savo kišenėje, jei ne tuoj pat, tai bent per vienerius – kitus metus.

Šio darbo tikslas – pateikti žinių apie pastatų atitvarinių konstrukcijų defektus, jų įvertinimo būdus, pastatų šiluminės modernizacijos technologijas ir ekonominio įvertinimo metodus, išsiaiškinti ir suprasti pastatų konstrukcijose vykstančius šilumos ir masės mainų procesus, įvertinti jų poveikį pastatui, valdyti šiuos procesus, pasitelkus įgytas žinias apie konstrukcijas ir medžiagas, įgyjamų pastatų šiluminių savybių, šilumos nuostolių, pastatų ekonominių rodiklių apskaičiavimo ir prognozavimo įgūdžius.

1. LIETUVOS PASTATŲ RAIDOS APŽVALGA
1.1. Lietuvos pastatai pagal statybos laikotarpius

Priimant sprendimą modernizuoti pastatą, labai svarbu nustatyti, koks sienų, perdangų ir stogų šilumos izoliacijos lygis. Orientacinius pastato stogų ir sienų šilumos perdavimo koeficientus galima nustatyti, žinant pastato statybos metus, pagrindines sienos konstrukcijos medžiagas ir sienos storį.

Tai ypač aktualu Lietuvoje, kur iki 1992 metų galiojo Sovietų Sąjungos Statybos normos ir taisyklės, reglamentuojančios pastatų konstrukcijų šilumos izoliavimo lygį. Pastatų sienų šilumos perdavimo koeficientai buvo nuo 0,5 iki 1,4 W/m2K, stogų – 0,5 - 0,8 W/m2K, langų – 2,2 - 2,7 W/m2K [24].
Nuo 1991 metų pradėjo mažėti energijos gamyba ir suvartojimas, o kartu staigus energijos kainų augimas ir didelis pramonės gamybos mažėjimas. Energijos sąnaudos pastatams šildyti ir buitinėms reikmėms išliko be didelių pakitimų iki 1994 metų. Jų dalis bendrame energetiniame balanse padidėjo.

1992 metais išleistos Respublikinės statybos normos RSN 143-92 „Pastatų atitvarų šiluminė technika“ [25]. Įvertinus vis blogėjančias kuro įsigijimo sąlygas ir didėjančias kainas, šiose normose buvo sugriežtinti pastatų atitvarų šilumosaugos reikalavimai, palyginti su prieš tai galiojusiomis SSRS Statybos normomis ir taisyklėmis. Šių normų taikymas projektuojant ir statant naujus pastatus sumažino energijos suvartojimą jiems šildyti. Tačiau naujų pastatų buvo statoma mažai, o dėl statybos pramonės industrijos inercijos ir žinių stokos dalis pastatų apšiltinta per menkai [24].

Realiai jau nuo 1996 metų statomi pastatai atitinka šiuolaikinius šilumosaugos reikalavimus.

1992 metais Lietuvoje buvo sunaudota 9195 tūkstančiai tonų kuro, skaičiuojant naftos ekvivalentu; iš to skaičiaus komunalinėms ir namų ūkio reikmėms 38 %. Butų fondas (1992 metų duomenimis), kurį reikia šildyti, sudarė 67,5 mln. m2, iš jų mieste 39,9 m2, kaime 27,6 m2. Lietuvos gyvenamųjų pastatų fondas 1995 metų sausio 1 d. sudarė 73,3 mln. m2 bendrojo naudingojo ploto (1.1 pav.) (1.1 lentelė), iš jo 45 mln. m2 miestuose ir 28,3 mln. kaimo vietovėse. Metiniai šilumos nuostoliai tuose namuose siekė 350 kWh/m2. Šiluminės energijos kaina buvo 0,065 Lt/kWh. Įvertinus tai, kad dalis mažaaukščių pastatų apkūrenama anglimis, malkomis, durpėmis, kuriuos naudojant šiluminės energijos kaina sudaro 0,02 - 0,04 Lt/kWh, viso gyvenamojo fondo apšildymui reikėjo daugiau kaip 1 mlrd. litų. Apšiltinus šiuos namus iki šiuolaikinių reikalavimų, būtų galima sutaupyti daugiau kaip pusę šildymui naudojamos energijos. Šie skaičiai apytikriai parodo, taupymo mastus, modernizuojant gyvenamuosius pastatus [24].

1.1 pav. Lietuvos gyvenamojo fondo sudėtis pagal namų pastatymo laiką [24]
1.1 lentelė. Lietuvos gyvenamojo fondo sudėtis pagal išorinių sienų tipą 1995 m. sausio 1 d. duomenimis
	Išorinių sienų tipas
	Naudingasis plotas, mln. m2
	Dalis, %

	
	73,3
	100,0

	1. Mūrinės konstrukcijos
	30,8
	42,0

	2. Stambiaplokštės - betoninės
	20,0
	27,4

	3. Medinės
	19.8
	27,0

	4. Kitos (tarp jų ir skydinės)
	2,67
	3,6


1.2. Vilniaus stambiaplokščių gyvenamųjų namų konstrukcijų būklė

1.2.1. Pamatai ir rūsių sienos

Stambiaplokščių namų pamatai bei rūsių sienos sumontuoti iš vienasluoksnių betoninių ir gelžbetoninių elementų. Jų eksploatacijos trukmė pagal norminius Šaltinius [4, 21] turėtų būti 125 – 150 metų, o laikotarpis iki kapitalinio remonto – 60 metų [15]. Tirtuose [6] Vilniaus Žirmūnų, Lazdynų ir kitų mikrorajonų stambiaplokščiuose namuose pamatų ir rūsių sienų gedimų, pavojingų tų namų bendram stipriui, nepastebėta. Vietomis, rūsių sienose yra nežymūs plyšiai. Manytina, kad jie atsirado namų eksploatacijos pradžioje ir dabar jau nekinta – išlieka stabilūs. Atliekant namų remontą, tuos plyšius reikėtų užsandarinti, kadangi į juos patekusi atmosferinė drėgmė bei teršalai, laikui bėgant, gali spartinti rūsių išorinių sienų dūlėjimą bei kitokius gedimus. Prie rimtesnių gedimų galima priskirti rūsių išorinių sienų sandūrų bei cokolių apdailos gedimus. Daugumos stambiaplokščių namų galiniai cokoliai yra padengti smulkiais akmenukais bei skalda, o išilginiai cokoliai esti lygūs, dengti cemento – smėlio sluoksniu. Visų cokolių apdaila padaryta gamykloje kartu su cokolinėmis plokštėmis. Eksploatuojamuose stambiaplokščiuose namuose cokolių paviršiai vietomis yra nežymiai pažeisti mechaniškai. Prie nuogrindų (priegrindų), nuo organinių teršalų ir drėgmės poveikių, cokolių paviršiai yra pažaliavę, ant jų jau veisiasi mikromicetai. Viršutinėje cokolių dalyje mikromicetų dar nėra, tačiau vietomis jų paviršiai yra dėmėti. Modernizuojant stambiaplokščių namų išvaizdą, būtina sunaikinti cokolių paviršiuje esančius mikromicetus, sutaisyti mechaniškai pažeistas cokolių vietas ir atnaujinti jų apdailą. Blogiausia padėtis yra su vertikaliomis sandūromis tarp rūsių išorinių sienų plokščių. Visos sandūros yra supleišėjusios. Plyšių plotis sandūrų apsauginio tinko sluoksnyje siekia iki 3 mm ir daugiau. Vietomis sandūrų apsauginis tinkas yra net visiškai iškritęs. Daugelyje vietų nėra jokios hermetizuojančios mastikos, prikimšta tik neaiškios kokybės pakulų ar kitokių medžiagų. Į tokias sandūras gali laisvai patekti atmosferinė drėgmė bei įvairūs teršalai, galintys gadinti rūsių išorines sienas. Sandūrų teorinė eksploatacijos trukmė yra 8 metai [4]. Nors stambiaplokščiai namai Vilniuje buvo statomi nuo 1958 metų, tačiau nėra žinoma, kad jų sandūros būtų kur nors kapitališkai taisytos arba atnaujintos. Buvo taisomos tik akivaizdžiai lietaus vandenį praleidžiančių sandūrų vietos. Stambiaplokščių namų sandūros ir teoriškai ir praktiškai laikytinos jau susidėvėjusios ir dėl to jas būtina atnaujinti [8].

Rūsių vidaus sienų fizinė būklė yra patenkinama. Jų paviršius dažytas kalkiniais dažais. Dauguma rūsių nuo jų eksploatacijos pradžios nebuvo perdažyti. Dabar tie dažai daugumoje vietų yra pažeisti mechaniškai, jie jau susidėvėjo [8] ir juos būtina atnaujinti (perdažyti).

1.2.2. Išorinės sienos

Vilniuje stambiaplokščių namų yra kelių serijų: 1-605, 464-1LI, I-464-lLt ir 120V. Pirmųjų Vilniaus stambiaplokščių 1-605 serijos namų išorinės sienos buvo sluoksniuotos su mineralinės vatos šilumos izoliacija. Kitų 464-1LI, I-464-lLt serijų stambiaplokščių namų, pastatytų Žirmūnų ir kituose rajonuose, išorinės sienos yra vienasluoksnės iš 30 cm storio keramzitbetoninių plokščių. Plokščių keramzitbetonio projektinis tankis – 1100 - 1150 kg/m3 [41]. Penkių aukštų gyvenamiesiems namams keramzitbetonio projektinė klasė priimta – B5 [2]. Aukštesniems namams – B7,5 [2]. Sieninės plokštės buvo gaminamos horizontalinėse metalinėse formose, fasadu į apačią. Jų projektinis šilumos perdavimo koeficientas Usienų = 1,35 W/m2K, arba šilumos varža Rsienų = 0,74 m2K/W. Tokių sienų eksploatacijos teoretinė trukmė – 125 metai [4, 21]. Trukmė iki kapitalinio remonto – 30 metų [15]. Tirtuose Vilniaus stambiaplokščiuose namuose [6] nerasta gedimų pavojingų bendram pastatų stipriui. Gedimai daugiausia susieti su fasadų apdaila bei sandūromis tarp sieninių plokščių. Stambiaplokščių gyvenamųjų namų sieninių plokščių apdaila yra padaryta gamykloje kartu su plokštėmis. 1-605, 464-lLt ir I-464-lLt serijų namų sieninių plokščių fasadinė pusė yra lygi, dengta cemento – smėlio sluoksniu. Tyrimai [6] parodė, kad dauguma sieninių plokščių fasaduose turi paviršinius plyšius (2.4 pav.). Jų plotis siekia iki 1 - 2 mm ir daugiau. Į tokius plyšius gali skverbtis atmosferinė drėgmė bei įvairūs teršalai, kenkiantys sienų išvaizdai, fizinei būklei bei šilumos izoliacijai. Ryšium su tuo gyventojai patys įvairiais būdais ir priemonėmis sandarina tuos plyšius. Daugelyje atvejų tai daroma labai nekvalifikuotai. Plyšių sandarinimui naudojama silikoninė mastika, kurią vėliau neįmanoma nudažyti, nes prie silikono nekimba fasadiniai dažai. Nekvalifikuotai sutaisytų stambiaplokščių namų fasadų estetinis vaizdas tampa labai blogas.

Stambiaplokščių namų išorinių sienų sandūros irgi yra blogoje būklėje. Jos yra supleišėjusios, suaižėjusios, daugelyje vietų praleidžia drėgmę ir įvairius teršalus, kenkiančius namų išvaizdai, šilumos izoliavimui ir pan. Kaip jau buvo minėta, siūlių teoretinė eksploatacijos trukmė yra 8 metai [4]. Dabar siūlės laikytinos susidėvėjusios ir jas būtina atnaujinti.

Mūsų klimato zonoje pastatų sienas daugiausia gadina drėgmė. [40]. Ji ženkliai didina šilumos laidumą. Šąlant didėja drėgmės tūris. Besiplečianti drėgmė fiziškai ardo namų fasadus, dėl to atsiranda plyšiai. Migruodama drėgmė, į sienų paviršius išneša įvairias druskas. Dėl to fasadai tampa dėmėti. Didžioji dauguma drėgmės į išorines sienas patenka iš išorės, lyjant lietui ar esant šlapdribai. Natūriniai vandens įgerties tyrimai Vilniuje [6] su „Karsten“ prietaisu parodė, kad 1-605, I-464-Lt ir 464-Lt serijų stambiaplokščių namų išorinių sienų vandens įgertis svyruoja nuo 4,13 iki 30,21 cm3/min.

Rekomenduojama [16] vidutinė 10-ties bandymų įgertis yra iki 0,5 cm3/min, iš jų pavienių bandymų įgertis ≤ 2,0 cm3/min. Iš to seka, kad mūsų namų išorinių sienų vandens įgertis yra daugiau nei 30 kartų didesnė už reikiamą. Taip yra todėl, kad tų sienų apdaila jau yra susidėvėjusi. Ją būtina atnaujinti. Dėl tokios didelės fasadų vandens įgerties išorinės sienos gali būti dažnai drėgnos, o namai su tokiomis sienomis neabejotinai turi padidintus šilumos nuostolius.

Tyrimais nustatyta, kad Vilniaus stambiaplokščių gyvenamųjų namų, statytų iki 1970 metų, išorinių sienų bendras nusidėvėjimas esti 10 – 40 %.

Pagal dabar galiojančio statybos techninio reglamento STR 2.05.01:2005 [33] nuorodą 10.1.5, norminis išorinių sienų šilumos perdavimo koeficientas UNsienų = 0,26k W/m2K. Kaip jau buvo minėta, 1-605, I-464-Lt ir 464-LI serijų namų išorinių sienų teoretinis šilumos perdavimo koeficientas Usienų = 1,35 W/m2K. Faktiškai jis yra 2,23 – 3,46 W/m2K. Tai rodo, kad stambiaplokščių namų išorinių sienų šilumos izoliacija yra nepakankama ir dėl to tie namai turi padidintus šilumos nuostolius, arba nepakankamą patalpų oro temperatūra [8].

Pagal statybinės klimatologijos [22] duomenis, Vilniuje vidutinė pastatų šildymo trukmė apie 204 paros, o vidutinė išorės oro temperatūra šildymo laikotarpyje – 0,7 °C. Skaičiavimai rodo, kad Vilniuje, pagerinus 1-605, 1-464 Lt ir 1-464 LI serijos stambiaplokščių namų išorinių sienų šilumos izoliaciją, pagal dabartinio reglamento STR 2.05.01:2005 [33] nuorodas, šilumos nuostoliai pro jų 1 m2 sumažėtų 92,23 – 173,30 kWh/a, t.y. papildomai apšiltintų iki dabartinės normos, išorinių sienų 1 m2, šių dienų kainomis, duotų šilumos energijos ekonomijos už 21,77 – 40,91 lt/a (su PVM). Skaičiavimuose priimta 2008 metų 1-os kWh kaina 0,23688 lt su PVM [12].

Iš pateiktų duomenų matosi, kad šilumos nuostoliai pro išorines sienas esti nevienodi, skirtumas siekia net 1,88 karto. Tai rodo, kad ruošiant išorinių sienų papildomo apšiltinimo projektus su šilumos energijos sutaupymo skaičiavimais, reikėtų su laboratoriniais prietaisais patikslinti tų sienų šilumos perdavimo koeficientus. Priešingu atveju, po papildomo sienų apšiltinimo, realiai sutaupomas šilumos energijos kiekis gali ženkliai skirtis nuo projektinio. Tokių pavyzdžių Lietuvoje jau yra [7].

1-605, 464-1LI, I-464-1Lt serijos stambiaplokščių namų vidinės sienos padarytos iš kambario dydžio gelžbetoninių plokščių. Butuose jų storis yra 12 cm, tarp butų – 16 cm. Tyrimai parodė, kad vidinės sienos neturi ženklių deformacijų, jų fizinė būklė dar gera, nors kai kur yra nežymūs plyšiai. Tačiau jie jau stabilizavosi ir yra nepavojingi. Bendras vidinių sienų nusidėvėjimas laikytinas iki 10 % [8].
1.2.3. Perdangos

Vilniaus stambiaplokščių namų perdangos, išskyrus 120V serijos, yra sumontuotos iš 10 cm storio, stambių, kambario dydžio, gelžbetoninių plokščių, atremtų visu kontūru ant vidinių ir išorinių sienų. Teoretinė tokių gelžbetoninių perdangų eksploatacijos trukmė yra 80 – 150 metų [4]. Tyrimai rodo, kad stambiaplokščių namų gelžbetoninės perdangos neturi ženklių deformacijų, jos dar nesusidėvėjusios. Yra atvejų, kur perdangų apatinėje tempiamoje zonoje esti nežymūs plyšiai. Jų plotis vietomis siekia 0,1 mm. Šie plyšiai yra nepavojingi [2]. Dažniausiai jie sutampa su elektros tinklų kanalais. Atliekant patalpų remontą, perdangose esančius plyšius reikėtų užtaisyti. Stambiaplokščių gyvenamųjų namų gelžbetoninių perdangų bendras nusidėvėjimas laikytinas iki 10 % (1.2 pav.).

1.2 pav. Tirtų Vilniaus stambiaplokščių gyvenamųjų namų konstrukcijų nusidėvėjimas [8]
1.2.4. Stogai

Visų stambiaplokščių namų stogai yra lėkšti. Jų dangai pavartotas sovietinis ruberoidas, priklijuotas prie pagrindo karšta bitumine mastika. Tokios dangos teoretinė eksploatacijos trukmė 10 – 12 metų [4]. Iš to seka, kad Vilniaus stambiaplokščių namų stogų dangos teoretiškai turėtų būti jau susidėvėjusios.

Stogų gedimų analizė rodo, kad pagrindiniai stogų gedimai yra susieti su vandens pratekėjimais pro ritininės dangos jungtis su parapetais bei vertikaliomis konstrukcijomis ir per pačią dangą. Prasiskverbęs į stogą vanduo drėkina jo šilumos izoliaciją, didina namų šilumos nuostolius, gadina patalpų vidaus apdailą, patalpose sudaro antisanitarinę aplinką.

Nuo saulės radiacijos, aplinkos temperatūros kitimo ir atmosferinių kritulių poveikio kai kur stogų ritininė danga atvėpo nuo parapetų bei kitų vertikalių konstrukcijų. Jungtis dengianti cinkuota skarda sukorodavo. Parapetuose ir kitose vertikaliose konstrukcijose esantys laštakiai irgi jau susidėvėjo. Pagal tuos požymius galima teigti, kad ritininės dangos jungtys su parapetais ir kitomis vertikaliomis konstrukcijomis yra susidėvėjusios ir jas būtina atnaujinti [8].

Stogų ritininė danga daugelyje vietų yra sudūlėjusi, viršutinis bitumo sluoksnis suaižėjęs, jame buvęs smulkus žvyras jau nuplaukęs į lietaus kanalizaciją, stogo danga daugelyje vietų išsipūtusi, joje susilaiko vanduo , jis vėliau prasiskverbia į stogą ir jį toliau gadina. Susidėvėjusią stogų dangą būtina atnaujinti. Tačiau būtų tikslinga tai daryti kartu su šilumos izoliacijos papildymu.

Stambiaplokščių namų stogų šilumos izoliacijos kiekis yra parinktas pagal senus sovietinius normatyvus. Tų stogų teoretinis šilumos perdavimo koeficientas Ustogų = 0,8 W/m2K. Faktiškai jis yra 0,37 – 1,0 W/m2K. Pagal dabar galiojančio Lietuvos reglamento STR 2.05.01:2005 [33] nuorodas, sutapdinto stogo norminis šilumos perdavimo koeficientas laikytinas Un stogų = 0,18 W/m2K. Skaičiavimai rodo, kad Vilniuje pagerinus stambiaplokščių namų stogų šilumos izoliaciją pagal dabartinio reglamento STR 2.05.01:1999 nuorodas, šilumos nuostoliai pro 1 m2 stogo sumažėtų 37,50 – 101,35 kWh/a, t.y. papildomai apšiltintas iki dabartinės normos, stogo 1 m2, šių dienų kainomis (0,23688 lt/kWh), duotų šilumos energijos ekonomiją už 4,53 – 19,37 lt/a (su PVM) [12].

Stambiaplokščių namų stogai, išskyrus pirmosios 1-605 serijos namų stogus, pagal perimetrą turi parapetus ir vanduo nuo tokių stogų nuteka vidiniais špižiniais lietvamzdžiais. Požymių, kad šie lietvamzdžiai būtų jau susidėvėję, nerandama. Tačiau esant papildomai šilumos izoliacijai ant stogų, susidaro būtinybė keisti jų įlajas. Atnaujintam stogui senos įlajos bus per trumpos.

Be to, senos įlajos vietomis yra jau suskilusios ir užkimštos bitumu. Pirmosios 1-605 serijos namų stogai ties išilginėmis sienomis turi karnizus [41]. Vanduo nuo šių stogų nuteka prie karnizų pritvirtintais skardiniais stogloviais ir lietvamzdžiais. Jų teoretinė eksploatacijos trukmė 8 metai [4]. Seni stogloviai ir lietvamzdžiai ženkliai sukorodavę ir juos būtina keisti. Yra atvejų, kur pro sukorodavusius stoglovius lietaus vanduo prateka tiesiai ant karnizų gelžbetoninių plokščių. Dėl to ženkliai suiro tų plokščių išoriniai kraštai, kai kur net atsivėrė armatūra. Tokie gedimai yra neleistini. Vandenį praleidžiančius stoglovius būtina nedelsiant taisyti. Stambiaplokščių namų parapetų analizė rodo, kad iš viršaus juos dengianti skarda irgi yra sukorodavusi ir ją būtina visur keisti. Nauja skarda reikėtų dengti ne tik parapetų viršų, bet ir jų šonus nuo stogo pusės, vėdinimo ir liftų šachtų vertikalius paviršius bei ritininės dangos jungtis su jais. Stambiaplokščių gyvenamųjų namų karnizų ir parapetų bendras nusidėvėjimas yra 10 – 45 %.

1.2.5. Laiptai

Visų stambiaplokščių namų laiptų maršai ir aikštelės yra gelžbetoniniai, pagaminti gamyklose. Jų teorinė eksploatacijos trukmė 80 – 125 metai [4]. Natūroje jų fizinė būklė yra patenkinama, ženklių deformacijų nėra, jie dar nesusidėvėję. Bendras stambiaplokščių namų laiptų maršų ir aikštelių nusidėvėjimas yra 10 – 25 %. Žemutiniuose aukštuose pasitaiko išdaužytų pakopų bei pakopų su nutrintu paviršiumi. Panaši situacija yra ir su laiptų aikštelėmis. Atliekant namų renovaciją, reikėtų sutaisyti laiptų pakopų ir aikštelių išdaužytas vietas bei atnaujinti susidėvėjusius jų paviršius.

1.2.6. Langai ir išorinės durys

Visuose stambiaplokščiuose namuose pirminiai langai ir išorinės durys yra medinės. Teoretinė jų eksploatacijos trukmė yra 50 metų [4]. Praktika parodė, kad langai ir išorinės durys nuo pat jų eksploatacijos pradžios buvo nesandarūs, pro juos į patalpas skverbėsi šaltis, vėjas, teršalai ir kt. Langai ir išorinės durys džiūvo, drėko, deformavosi. Dėl nepakankamos priežiūros eksploatacijos eigoje jie išklibo, nukrito dažai, vietomis atsirado medienos puvimo požymiai. Estetinis pirminių langų ir išorinių durų vaizdas yra labai prastas. Dėl to dauguma langų ir išorinių durų laikytini jau susidėvėję ir jos reikia keisti naujais, nelaukiant 50 metų. Ryšium su tuo, gyventojai, pagal savo galimybes ir supratimą, keičia pirminius langus ir išorines duris naujais. Tačiau dažnai tai daro labai netvarkingai: viename fasade stato langus bei duris įvairių spalvų, skirtingų medžiagų, įvairių tipų, su skirtingais šilumos izoliacijos parametrais, su abejotinu vėdinimu ir pan. Tokiais neprofesionaliais veiksmais yra sudarkomi namų fasadai, gadinamas miesto įvaizdis. Tokie veiksmai netoliaruotini. Langus ir duris visuose daugiabučiuose pastatuose reikėtų keisti tik pagal profesionaliai paruoštus kompleksinius namų modernizavimo projektus. Priešingu atveju chaoso miesto architektūroje neišvengti [8].

Pirminių langų šilumos izoliacinių parametrų tyrimas parodė, kad jų redukuotas šilumos perdavimo koeficientas Ulangų = 2,23 – 3,46 W/m2K. Tuo tarpu pagal dabar Lietuvoje veikiantį reglamentą STR 2.05.01:2005 [33] norminis langų ir durų šilumos perdavimo koeficientas UN langų durų laikytinas 1,9 W/m2K.
Dabar Lietuvoje gaminamų langų ir durų kokybė jau yra pakankamai gera, jų asortimentas esti pakankamai platus. Praktika rodo, kad mūsų klimato sąlygomis geriausiai tinka langai su vienkameriniais stiklo paketais, užpildytais argono dujomis ir turinčiais vieną selektyvinį stiklą. Tokių langų šilumos perdavimo koeficientas Ulangų = 1,1 – 1,3 Wm2K. Skaičiavimai rodo, kad įstačius langus su šilumos perdavimo koeficientu Ulangų = 1,1 – 1,3 Wm2K, šilumos nuostoliai pro langų 1 m2 sumažėtų 114,52 – 239,18 kWh/a, arba naujų langų 1 m2, šių dienų kainomis (0,1103625 lt/kWh), duotų šilumos energijos ekonomiją už 27,03 – 56,45 lt/a (su PVM).
Sprendžiant langų ir išorinių durų pakeitimo klausimą, nereikėtų pamiršti, kad naujų langų ir išorinių durų staktos dabar yra beveik dvigubai plonesnės už senas staktas. Skaičiavimai ir praktika rodo, kad esant plonoms staktoms, žiemą peršąla angokraščiai. Dėl to ant angokraščių susidaro drėgmės kondensatas, genda apdaila, veisiasi pelėsiniai grybai. Siekiant išvengti paminėtų blogybių, statant naujus langus ir duris su plonomis staktomis yra būtina papildomai šiltinti angokraščius.

1.2.7. Balkonai ir lodžijos

Visų serijų stambiaplokščiuose namuose yra balkonai ir lodžijos. Balkonus ir lodžijas laiko industrinės gelžbetoninės plokštės, įtvirtintos išorinėse sienose. Tų gelžbetoninių plokščių teoretinė eksploatacijos trukmė yra 150 metų [21]. Tyrimai [6] parodė, kad Vilniaus stambiaplokščių namų balkonai ir lodžijos yra labiausiai nusidėvėję elementai – net iki 50 %. Akivaizdu, kad 150 metų jos tikrai neišsilaikys, jas jau dabar būtina taisyti, nelaukiant avarijų ar nelaimingų atsitikimų. Jų nusidėvėjimas pasireiškia balkonus ir lodžijas laikančių horizontalių gelžbetoninių plokščių irimu pagal išorinį kontūrą. Plokštės genda nuo aplinkos temperatūros pokyčių ir atmosferinių kritulių bei teršalų poveikio. Atmosferiniai krituliai su teršalais nuo viso balkonų ir lodžijų ploto nuteka tik  per išorinį horizontalių gelžbetoninių plokščių kontūrą. Dėl to ant tų plokščių, palei jų kontūrą, patenka gausus drėgmės ir teršalų kiekis. Nuo jų poveikio sparčiai sukorodavo gelžbetoninių plokščių kontūrus dengianti skarda. Šios skardos teoretinė eksploatacijos trukmė 8 metai [21]. Tyrimų eigoje neteko aptikti balkonų ir lodžijų kur būtų pakeista sena sukorodavusi skarda. Dėl to drėgmė su teršalais pateko ant gelžbetoninių plokščių kontūrų ir juos suardė. Pažymėtina, kad ten kur balkonai ir lodžijos buvo įstiklintos gelžbetoninių plokščių kontūrų būklė buvo patenkinama. Taip yra todėl, kad ant įstiklintų balkonų ir lodžijų mažai susilaiko atmosferinių kritulių bei teršalų, dėl to jų mažiau patenka ant gelžbetoninių plokščių ir jos mažiau genda. Sis reiškinys rodo, kad balkonų ir lodžijų įstiklinimas padeda ne tik taupyti šilumą bet ir mažina jų dėvėjimas [6].

1.2.8. Įėjimai į namus

Įėjimus į stambiaplokščius gyvenamuosius namus sudaro 2-3 gelžbetoninės pakopos, aikštelė ir virš jų esantis gelžbetoninis stogelis. Tyrimai parodė, kad yra laiptų pakopų, aikštelių bei virš jų esančių stogelių, kurių būklė jau yra avarinė. Nors šių elementų ženklūs gedimai neturi įtakos bendram pastato stipriui, tačiau jų gedimai yra pavojingi žmonėms, labai gadina namų vaizdą bei reprezentabilumą. Atliekant stambiaplokščių namų modernizaciją bei renovaciją, būtina patikimai sutaisyti visus įėjimų elementus [8].

1.3. Patalpų komfortas

Tenka konstatuoti, kad Lietuvoje nėra duomenų apie stambiaplokščių gyvenamųjų namų patalpų komforto parametrus. Patalpų komfortas susietas ne tik su jų oro temperatūra, bet ir su oro santykiniu drėgniu, anglies dvideginio (CO2) koncentracija, oro judėjimo greičiu, grindų paviršiaus temperatūra, atitvarų paviršiaus ir oro temperatūrų skirtumu [19]. Pastarieji parametrai yra susieti su žmonių sveikata, darbingumu, mokymusi, poilsiu, nemažiau kaip su oro temperatūra. Iš to seka, kad Lietuvoje praktiškai į žmonių sveikatos sąveiką su patalpų komforto parametrais, išskyrus patalpų oro temperatūrą, nekreipiamas dėmesys.
Epizodiniai tyrimai rodo, kad patalpų komforto parametrai ne visada yra normalūs tiek nemodernizuotuose tiek ir modernizuotuose pastatuose [22]. Esti atvejų, kai patalpose yra didelis oro santykinis drėgnis, ant jų atitvarų veisiasi pelėsiniai grybai – mikromicetai, patalpose būna didelė anglies dvideginio (CO2) koncentracija, dideli oro ir atitvarų paviršiaus temperatūrų skirtumai ir pan. Ryšium su planuojama Vilniaus stambiaplokščių gyvenamųjų namų modernizacija, yra rekomenduojama prieš ją ir po jos kvalifikuotai ištirti tų namų komforto parametrus. Namų modernizaciją rekomenduojama susieti ne tik su šilumos energijos taupymu bei patalpų oro temperatūra, bet ir su kitais žmonių sveikatą įtakojančiais komforto parametrais.
Gyventojams, jų sveikatos labui, rekomenduojama savo butus eksploatuoti prisilaikant HN 42:1999 nuorodų [19], t. y. taip, kad jų gyvenamose patalpose, šaltuoju metų laikotarpiu, oro temperatūra būtų 20 – 24 °C, oro santykinis drėgnis 40 – 60 %, anglies dvideginio koncentracija iki 0,1 %, oro judėjimo greitis patalpose iki 0,15 m/s.
1.4. Stambiaplokščių namų modernizavimas Vengrijoje
Didelė eksploatacinė ekonomija, bei modernizuotų butų išaugęs statusas ir vertė lemia didelį gyventojų susidomėjimą programa. Efektyvus energijos panaudojimas aiškiai tapo gyventojų prioritetu.
Vengrijos mieste Nyiregyhaza, kuris yra šiaurės-rytuose, gyvena 120 000 gyventojų. Tai 7-as pagal dydį Vengrijos miestas. Miestas yra su Slovakija, Ukraina ir Rumunija besiribojančios šalies centre. Miestas audringai vystėsi XVII amžiuje, o per pastaruosius 15 metų čia pastebimas reikšmingas sektoriaus augimas [28].
Šiame mieste vyraujantis klimatas: saulėtų valandų skaičius per metus 2025; vidutinė metinė temperatūra 9,4-9,8°C; vidutinis vėjo greitis 3,5 m/sek.
Beveik trečdalis iš 44 tūkstančių butų esančių Nyiregyhaza mieste, buvo pastatyti septintajame ir aštuntajame dešimtmetyje naudojant pramonines technologijas (stambiaplokščius blokus). Panašiai, kaip ir kitose post-socialistinėse šalyse, šie butai yra privačių asmenų arba bendrijų. Savivaldybei priklauso mažiau kaip 2000 butų. Laikui bėgant šie privačios nuosavybės butai stambiaplokščiuose namuose turės būti modernizuojami [28].
Šie pastatai sunaudoja daug energijos – jų izoliacija labai prasta, daug terminių tiltų, prastas nesandarūs ir į vidų patenka daug vandens. Šių butų vertės kritimas lemia ir dideles socialines problemas – keičiantis gyventojams galiausiai susikuria miesto lindynės. Kad taip nenutiktų, siekdamas pagerinti piliečių komfortą ir sumažinti jų išlaidas, miestas nusprendė modernizuoti centrinio šildymo sistemą ir butų fondą [28].
Bendradarbiaudamas su vietine šilumos tinklų bendrove, Nyiregyhaza miestas pirmiausia 1997 metais pradėjo programą „Atidarymas“, kurios tikslas buvo patobulinti antrinio skirstymo tinklus 12,800 butų. Tuo buvo siekiama gerokai sumažinti šilumos suvartojimą ir gauti didžiausią naudą su mažiausiomis investicijomis. Antras etapas buvo pradėta 2001 metais. Šios „Blokinės programos“ metu, buvo atliekama kompleksiška energetinė blokinių namų modernizacija. Tačiau dauguma butų priklausė privatiems asmenims, todėl modernizuoti šiuos namus buvo sunku, nes buvo reikalingas visų savininkų sutikimas [28].
Pagrindinis „Blokinės programos“ uždavinys buvo sumažinti pastatų šilumos nuostolius, nes tai buvo didžiausia šių pastatų problema. Be to, reguliuojamos šildymo sistemos ir termostatų įrengimas leido vartotojams daugiau įtakoti savo šilumos svartojimo kiekį ir kontroliuoti savo išlaidas [28].
1.3 pav. parodytas penkių vienas šalia kito esančių stambiaplkščių namų šilumos energijos suvartojimas per 4 šildymo sezonus. 2001 metais, prieš modernizaciją, šie pastatai suvartojo panašų šilumos energijos kiekį. 2002 metais buvo atnaujinta 1-ojo pastato šildymo sistema. 2003 metais buvo pakeisti 1-ojo pastato langai ir buvo atnaujintos 3-ojo, 4-ojo ir 5-ojo pastatų šildymo sistemos. 2003 metais buvo pakeisti 2-ojo ir 3-ojo namų langai ir buvo izoliuoto 2-ojo namo sienos. 68% energijos ekonomija buvo pasiekta pirmiausia šildymo sistemos atnaujinimo dėka, kuri sudarė 46% ekonomiją, pakeisti langai dar 13%, o sienų izoliacija 9% [28].

1.3 pav. Penkių stambiaplokščių namų šilumos energijos suvartojimas per 4 šildymo sezonus [28]
Pagal susitarimą, 1/3 išlaidų  padengė valstybė, 1/3 – miesto taryba ir 1/3 kaštų teko patiems savininkams. Programa buvo labai sėkminga, parengti 129 modernizacijos projektai stambiaplokščiams pastatams ir 68 pastatai, kuriuose yra 2890 butų, jau sėkmingai atnaujinta. Investicijos sudarė apie 70 milijonų Eurų, iš jų 23,4 milijonus Eurų skyrė savivaldybė [28].
Gyventojų susidomėjimas renovacijos programa yra gana didelis. Parama energiją taupančioms investicijoms paskatino didesnį butų savininkų suinteresuotumą teikti paraiškas. Be to, tai paskatino tolesnes investicijas į apšvietimo, laiptinių, balkonų ir kt. modernizaciją [28].
Efektyvus energijos naudojimas gyventojams tapo svarbiu klausimu. Tačiau labai svarbus yra ir modernizuotų namų techninės bei rinkos vertės augimas. Atnaujinti namų fasadai prisideda prie miesto gražėjimo ir stambiaplokščių namų rajonai išlaiko gyvenamųjų rajonų statusą, o tai padeda juose išlaikyti senuosius gyventojus [28].
1.5. Daugiabučių namų modernizacijos nauda
Lietuvoje didžioji dalis daugiabučių pastatyti dar iki 1993 m. Atlikus tyrimus ir įvertinus tokių namų būklę, paaiškėjo, kad daugelįjų būtina modernizuoti – šiltinti sienas, stogus, keisti langus, duris, modernizuoti šilumos punktą, keisti bendrojo naudojimo elektros instaliaciją bei atlikti kitus remonto darbus. Taip pat apskaičiuota, kad šilumos energija, dėl pasenusių įvairių konstrukcijų tokiuose daugiabučiuose naudojama neefektyviai, todėl žmonių išlaidos už šildymą yra daug didesnės, nei modernizuotuose gyvenamuosiuose namuose.
Pasak VŠĮ Būsto agentūros Vilniaus padalinio inžinierės-specialistės Balčiūnienės L. [3], galima išvardinti mažiausiai dešimt priežasčių, kodėl jau šiandien reikėtų šiltinti savo pastatus. Visų pirma pastatų energinė būklė yra nepakankama, nes senųjų pastatų išorės atitvarų šiluminė varža gali būti iki penkių kartų mažesnė nei šiandien statomų pastatų. Taip pat didžioji dalis daugiabučių namų pastatyti seniau nei prieš dvidešimt metų ir neprižiūrimų konstrukcijų fizinės būklės blogėjimas spartėja – pastatai ir visos jų konstrukcijos sensta, todėl jų atnaujinimo išlaidos šiandien yra mažesnės už išlaidas kurios bus po 10 metų. Nuolat didėja energijos išteklių kainos, todėl brangsta ir pastatų apšildymo išlaidos, taip pat brangsta ir projektavimo, statybos darbai, pavyzdžiui, sienų šiltinimo darbai – visa tai šiemet kainuoja tikrai pigiau nei kainuos po penkerių metų. Šiuo metu yra galimybė daugiabučių namų modernizavimui pasinaudoti bankų teikiamais kreditais: įgyvendinus energiją taupančias priemones, nuo pat pirmos dienos taupomos lėšos bei pagerėja gyvenimo sąlygos. Norint tą pačią pinigų sumą sukaupti, reikėtų daug metų taupyti, mokėti už švaistomą šilumą, kęsti nepatogumus ir gyventi apleistame name. Labai svarbu ir tai, kad valstybė teikia iki 15% finansinę paramą daugiabučių namų modernizavimo investicijoms apmokėti. Taip pat valstybė teikia finansinę paramą mažas pajamas gaunančioms šeimoms daugiabučių namų modernizavimui, todėl sukurta kompensavimo tvarka leidžia mažas pajamas turinčioms šeimoms lygiomis teisėmis ir be papildomų finansinių išlaidų dalyvauti pastatų atnaujinimo projektuose. Taip pat dauguma Lietuvos savivaldybių remia daugiabučių modernizavimą. Kaip ryškiausią pavyzdį reikėtų paminėti Vilniaus miesto savivaldybės paramą, kuri gali būti iki 15 % modernizavimo priemonių vertės, taip pat apmokama už energinių auditu, investicijų projektų, techninių projektų parengimą. Atnaujindami savo pastatus, didiname savo turto vertę.
Pagrindinis dalykas pradėti daugiabučio namo atnaujinimo procesą – apčiuopiama ir įvairiapusė nauda visiems namo gyventojams. Ši nauda neabejotinai kompensuoja projekto įgyvendinimo kaštus bei laikinus nepatogumus [26]:

1) Namo šildymui prireikia mažiau energijos, taigi smarkiai mažėja mokesčiai už šilumą.
2) Pakyla name esančių butų kaina nekilnojamojo turto rinkoje.
3) Pagerėja gyvenamosios aplinkos sąlygos: švelnėja patalpų mikroklimatas, pakyla vidutinė temperatūra, sumažėja drėgmė ir anglies dvideginio koncentracija.
4) Palengvėja namo eksploatacija, mažėja jos išlaidos.
5) Pagerėja pastato estetinis vaizdas, iš dalies pakeičiamas butų suplanavimas, suteikiant gyventojams daugiau naudingo ploto.
6) Atnaujinti daugiabutį yra kur kas pigiau, nei jį nugriovus toje vietoje pastatyti naują statinį.

7) Vilniaus miesto būsto atnaujinimo programa „Atnaujinkime būstą – atnaujinkime miestą“.
1.5.1. Taupoma šilumos energija, mažėja mokesčiai už šilumą

Šiuo metu vykstančių šilumos ūkio modernizacijos procesų – šilumos sistemų, šilumos punktų atnaujinimo nauda išgaruoja per mažą šiluminę varžą turinčius senųjų daugiabučių stogus, sienas, langus ir duris. Nenuostabu, kad didelę dalį komunalinių mokesčių gyventojams sudaro išlaidos už šildymą šaltuoju metų laiku. Kasmet didėjant energijos resursų kainoms, senos statybos daugiabučių namų gyventojai už šilumą priversti mokėti iki trijų kartų daugiau nei gyvenantieji naujuose pastatuose. Atnaujinimo metu atliekamas išorinių sienų šiltinimas leidžia efektyviai sumažinti šildymo išlaidas, o tai teigiamai atsiliepia kiekvienos šeimos finansinei padėčiai. Atnaujinti namo fasadai ne tik optimizuoja energijos išlaidas, bet ir sušvelnina klimatą patalpose tiek žiemą, tiek vasarą, taip pat pailgina pastato sienų ir kitų konstrukcijų eksploatavimo laiką [26].

Žirmūnų g. 3 namo kompleksinio atnaujinimo pavyzdys rodo, kad dėl efektyvesnio šildymo sutaupytus pinigus paskyrus renovavimui bendrosios išlaidos nedaug padidėja. Pirmaisiais po atnaujinimo šildymo sezono mėnesiais šiame name esančio 2 kambarių 50 m2 buto vidutinė mėnesio sąskaita už šildymą sudarė 84 Lt. Numatoma, kad kas mėnesį šildymo sezono metu bus sutaupoma vidutiniškai apie 66 Lt, tuo tarpu paskolos grąžinimui teks išleisti apie 75 Lt per mėnesį. Taigi didžiąją dalį paskolos galima grąžinti iš sutaupytų pinigų. O ramybė dėl to, kad nevarva stogas, netrūkinėja vamzdžiai ir sienos, patogu reguliuoti šildymą, sukuriamas akiai malonus namo vaizdas – pinigais neišmatuojami privalumai. Bendra pavyzdinio projekto sąmata sudarė 1,5 mln. Lt. Pagal parengtą finansavimo schemą Savivaldybė apmokėjo 50 % atnaujinimo kaštų, o likusią dalį per 15 metų privalės grąžinti namo gyventojai. Mažas pajamas gaunantiems žmonėms valstybė kompensuoja šildymo išlaidas, jeigu jos yra didesnės nei 20 % šeimos pajamų (Socialinės apsaugos ir darbo ministerijos duomenimis, tokių gyventojų Lietuvoje yra apie 11 %). Valstybė numato kompensuoti joms iki 100 % pradinės įmokos (bet ne daugiau kaip 10 % investicijų sumos), taip pat visiškai apmokėti kredito draudimo ir grąžinamo kredito įmokas [26].

Kalbant apie šildymo išlaidų skirtumą analogiškuose daugiabučiuose, reikia Įvertinti keletą veiksnių, lemiančių skirtingą šilumos energijos suvartojimą, kuris priklauso:

· nuo pakeistų langų skaičiaus daugiabučiuose (kuo daugiau naujų langų, tuo mažesnis energijos suvartojimas);

· nuo šilumos mazguose nustatytos temperatūros režimo, reguliuojamo pagal gyventojų poreikius (pvz., naktį vienas namas gali sumažinti temperatūrą, kitas – ne);

· nuo karšto vandens temperatūros ir cirkuliacijos režimo;

· nuo žmonių elgesio (ar vėdina patalpas, ar laiko langus sandariai uždarytus);

· nuo gyventojų sunaudoto karšto vandens deklaravimo (Lietuvoje vidutiniškai 30 % sunaudoto vandens yra nedeklaruojama);

· nuo vidutinės temperatūros butuose (pakėlus temperatūrą 1 laipsniu, šilumos energijos suvartojimo sąnaudos padidėja 6 %)

· nuo namo geografinės padėties, vyraujančių vėjų krypties ir pan.

Namuose, statytuose pagal tą patį projektą, šiluminės energijos suvartojimas gali skirtis iki 20 %. Be to, vidiniai šilumos šaltiniai (buities prietaisų ir kt.) paprastai pateikia nuo 5 iki 15 % energijos poreikio būsto šildymui. Pro langus į patalpas su saulės spinduliuote gali patekti 15 – 25 kWh/m2 per metus, vidinių šilumos šaltinių išskiriama šiluma sudaro 5 – 10 kWh/m2 per metus, o šilumos pritekėjimas nuo elektrinių viryklių – iki 40 kWh/m2 per metus [26].

1.5.2. Pakyla nekilnojamojo turto kaina

Didžiausią Vilniaus miesto būsto fondo dalį sudaro sovietmečiu statyti butai. Įvertinus egzistuojančias tendencijas, po atnaujinimo jie bus ne mažiau populiarūs tarp ieškančių būsto nei naujos statybos butai. Senos statybos daugiabučiams stipriau nuvertėti neleis jų patogus išsidėstymas mieste, neretai pranokstantis naujų daugiabučių kvartalų išdėstymą nepatraukliose vietose. Skaičiuojama, kad dabartinėmis sąlygomis po renovavimo buto vertė pakyla daugiau kaip 30 %. Nedideles pajamas turintiems žmonėms, kurie sudaro daugumą daugiabučių gyventojų, labai rūpi išlaidos šildymui, todėl jų tarpe atnaujinti pastatai gali būti labai paklausūs [26].

Į daugiabučių renovavimą itin skeptiškai žiūri vyresnio amžiaus žmonės, kurių pensijos nėra didelės. Tačiau juk investicijos į nekilnojamąjį turtą niekur nedings – butas liks vaikams, anūkams. Pastarieji taip pat galėtų padėti sunkiau besiverčiantiems grąžinti paskolą. Kadangi namą laikančios konstrukcijos dar sovietmečiu pastatytuose namuose mažai susidėvėjusios, jų eksploatavimas tinkamai daugiabuti prižiūrint gali tęstis dar 100 ir daugiau metų [26].

Atsižvelgiant j šiuo metu rinkoje naujai pastatytų daugiabučių kokybę ir naujakurių rūpesčius, galima sakyti, kad vienintelis senų renovuotų namų skirtumas nuo naujos statybos pastatų – ribotos butų perplanavimo galimybės. Visais kitais parametrais – garso, šilumos izoliacijos, eksploatavimo kaštų, papildomų sąnaudų ir kt. atnaujintų ir naujų namų rodikliai išlieka artimi vienas kitam. Pagal 2006 m. rugsėjo mėnesio nekilnojamojo turto vertintojų apžvalgas senos statybos stambiaplokščių namų butų kainos miegamuosiuose Vilniaus rajonuose svyravo nuo 3 300 iki 5 000 Lt/m2, o naujos statybos butų – nuo 3 600 iki 6 500 Lt/m2, atskirais atvejais siekdami net 7 000 Lt/m2. Tuo metu renovuotų butų kainos artėjo prie pastarųjų [26].

Štai kompleksiškai atnaujinto Žirmūnų g. 3 namo dviejų kambarių butas (44,08 m2) 2006 m. spalio 16 d. buvo pardavinėjamas už 270 tūkst. Lt (1 m2 – 6 760,4 Lt). Tuo tarpu netoliese Žirmūnuose esančio naujos statybos (37 m2) kaina nurodyta 275 tūkst. Lt (1 m2 – 7 432,4 Lt). Kainų skirtumas – vos 9 %. Tą pačią dieną (2006-10-16) senos statybos stambiaplokščio Žirmūnų mikrorajone buto vieno kvadratinio metro kaina buvo 5 616,4 Lt – 20,3 % mažesnė nei atnaujinto ir 32,2 % mažesnė nei naujos statybos būsto [26].
Žinoma, buto kainai įtakos turėjo ir atnaujinta aplinka – sutvarkytos automobilių statymo vietos, išpuoselėtos žaliosios vejos, atnaujinta vaikų žaidimų aikštelė, pastatyti nauji suoliukai, pakeistos dangos, naujai grįsti takeliai. Vilniaus miesto savivaldybė pasiryžusi spartinti ir plėsti aplinkos tvarkymą prie atnaujintų daugiabučių.

1.5.3. Pagerėja gyvenamosios aplinkos sąlygos

Visais atžvilgiais palankus mikroklimatas name teigiamai veikia žmogaus savijautą, sveikatą. Tinkamai apšiltinus daugiabučių fasadus, butuose pakils oro temperatūra. Sumažėjęs drėgnumas neleis susidaryti drėgmės kondensatui ir kitokiems pakenkimams. Užtikrinus tinkamą mikroklimatą patalpose, užkertamas kelias veistis pelėsiams, kurie gali sukelti daugybę ligų, netgi vėžį. O karštą vasarą gerai apšiltintas ventiliuojamas fasadas apsaugos namo patalpas nuo perkaitimo [26].

Gyventojams jų sveikatos labui reikia siekti, kad jų butų kambariuose šaltuoju metų laikotarpiu oro temperatūra būtų 20 – 24 °C, oro santykinis drėgnis – 40 – 60 %, anglies dvideginio koncentracija – iki 0,1 %, oro judėjimo greitis patalpose – iki 0,15 m/s [20]. Po modernizacijos reikėtų atlikti pastato patikrą ir nustatyti, ar jis tikrai tenkina šiuos normatyvus. Pavyzdžiui, šaltuoju metų laikotarpiu pirmo aukšto grindų temperatūra turėtų būti 19 – 26°C, patalpų oro ir grindų paviršiaus temperatūrų skirtumas turėtų būti iki 3°C, patalpų oro ir atitvarų paviršiaus temperatūrų skirtumas – iki 2 °C [20].
1.5.4. Palengvėja namo eksploatacija, mažėja jos išlaidos

Daugiabučių renovavimas pratęsia jų eksploatavimo laiką ir mažina išlaidas priežiūrai. Praktika rodo, kad daugiabučio namo gyventojai surenka pinigus, palopo stogą, dar kartą surenka – užtaiso tarp blokų atsiradusius plyšius arba apsisprendžia pakeisti langus ir pan. Bet apčiuopiamų rezultatų vis tiek nėra. Verčiau vieną kartą pasiryžti problemą spręsti iš esmės. Lėšų tam galima pasiskolinti, pasinaudoti Vilniaus miesto savivaldybės ir valstybės teikiama parama, o išlaidos šeimos biudžetui dėl palankių finansavimo sąlygų beveik nepadidės. Tuomet gyventojai galės būti ramūs, kad nevarva nuo lubų, netrūkinėja vamzdžiai ir sienos, per langus nepučia vėjas, bute yra šilta, o sąskaitos už šilumą nebegąsdins [26].

Laikančiosios konstrukcijos sovietmečiu statytuose stambiaplokščiuose namuose kol kas yra mažai susidėvėjusios, tačiau reali pastato gyvavimo trukmė gali gerokai sutrumpėti dėl prastos stogo, sienų, įėjimų priežiūros, funkcinio ir moralinio buitinių komunikacijų nusidėvėjimo bei kitų veiksnių [4]. Taigi tik kompleksiškai atnaujinus pastatą, daugiabutį galima eksploatuoti dar daug metų, mažiau išleidžiant lėšų smulkiems remontams, šildymui.

1.5.5. Pagerėja pastato estetinis vaizdas, padidėja butų plotai

Atlikus pastato kompleksinj renovavimą pagal parengtus techninius ir architektūrinius projektus, akivaizdžiai pasikeičia namo išorinis vaizdas, kuris beveik prilygsta naujam namui. Visų pirma apšiltintas fasadas dengiamas nauju apdailos sluoksniu (tai gali būti lakštinės medžiagos arba plonasluoksnis tinkas ant šiltinimo medžiagų). Jis yra patvarus, ilgai išlaiko kokybišką išvaizdą ir gali būti įvairių spalvų. Antra, sumontuojami nauji langai, atrodantys kur kas patraukliau nei senieji. įstiklintose lodžijose atsirandantys didžiuliai langų plotai pagyvina visą fasadą. Virtuvių praplėtimo atveju abiejuose pagrindiniuose fasaduose atsiranda išvaizdūs erkeriai. Trečia, rekonstravus įėjimą jame įrengiamas platesnis tambūras, o greta lauke atsiranda modernūs ir patogūs plieno turėklai, plati nuovaža, skirta žmonėms su negalia, taip pat modernios išvaizdos pašto dėžučių blokas. Didžiulis atnaujinimo privalumas – butų naudingo ploto padidėjimas. Vien tik platinant balkonus ir paverčiant juos lodžijomis kiekvieno buto plotas padidėja nuo 3,6 iki 7,9 m2, o jeigu kartu platinama ir virtuvė – nuo 7,3 iki 21,8 m2.

1.5.6. Atnaujinti daugiabutį yra kur kas pigiau, nei jį nugriovus toje vietoje pastatyti naują statinį

Nors kai kurie daugiabučiai atrodo taip, kad, rodos, paprasčiau būtų juos nugriauti ir jų vietoje statyti naujus, toks metodas gali būti taikomas tik atskiroms namų grupėms. Pastatyti naują namą, skaičiuojant kad ir kukliausią jo savikainą, kainuoja keliskart brangiau, nei renovuoti senąjį pastatą. Juk iš pradžių būtina nugriauti senąjį statinį, surasti laikiną gyvenamąją vietą jo gyventojams, išvalyti teritoriją ir tik po to pradėti naujas statybas. Deja, plėstis į šonus dažniausiai nebėra kur, o pastato aukštį riboja urbanistiniai reikalavimai. Taip pat ne išeitis – didinti užstatymo tankį, nes tai dažniausiai neigiamai atsiliepia statinio architektūrai bei gyvenimo jame kokybei, pažeidžia gretimų namų gyventojų interesus. Kad pateisintų investicijas, naujas namas turi būti gerokai didesnis už senąjį, statyba turėtų būti plėtojama tik tose vietose, kur labai didelė sklypų vertė [26].

Naujos statybos projektui įgyvendinti paprastai prireikia visų planuojamo griauti namo gyventojų ir aplinkinių namų gyventojų pritarimo, dėl to dažnai kyla ilgai trunkantys ir sunkiai išsprendžiami konfliktai. Tuo tarpu renovavimo projektą įteisinti daug paprasčiau, o daugelis atnaujinamo namo gyventojų noriai sutinka jame dalyvauti. Juk po kompleksinio renovavimo ir gyvenimo kokybė, ir nekilnojamojo turto kaina beveik prilygsta naujos statybos būstui, o namo gyventojams nereikia keisti gyvenamosios vietos [26].

1.5.7. Vilniaus miesto būsto atnaujinimo programa „Atnaujinkime būstą – atnaujinkime miestą“

Vilniaus miesto būsto atnaujinimo programa parengta pagal Lietuvos būsto strategiją, kuri buvo patvirtinta 2004 sausio 21 d. LR vyriausybės nutarimu Nr.60. Lietuvos būsto strategija buvo parengta su Pasaulio banku, Japonijos Vyriausybės, Šiaurės valstybių Ministrų tarybos parama, naudojantis užsienio ir Lietuvos konsultantų atliktomis analitinėmis studijomis, kuriose analizuojama esama būsto situacija ir įgyvendinamos būsto programos. Rengiant strategiją buvo laikomasi darnaus vystymosi, subsidiarumo, plačios partnerystės ir socialinio teisingumo principų, orientuojamasi į ES valstybių būsto modelį, kuriam būdinga būsto tipų, standartų ir nuosavybės valdymo formų įvairovė, gyventojų mobilumas [30].

Būsto struktūros ir jo gyvenamosios aplinkos gerinimas yra viena iš Vilniaus miesto plėtros gairių pažangesnės visuomenės kūrimo kelyje. Praktika rodo, kad savo būstu ir jo aplinka besirūpinantys gyventojai tampa labiau bendruomeniški, kadangi suvokia, kad tik kartu gali padėti geresnės savo ateities pagrindus. Bendra butų savininkų veikla padeda pasiekti naują gyvenimo kokybę, kurią užtikrina sveika, ekologiška ir estetiškai patrauklesnė aplinka [30].

Būsto bei gyvenamosios aplinkos atnaujinimas ir modernizavimas yra numatytas Vilniaus miesto 2002 – 2011 metų strateginio plano 3-ajame prioritete „Pažangios visuomenės kūrimas“. Programa „Atnaujinkime būstą – atnaujinkime miestą“ – Vilniaus miesto savivaldybės veiklos 2004 – 2006 metų strateginio plano 5-osios programos „Būsto plėtra“ trečiasis uždavinys. 2004 birželio 23 d. Vilniaus miesto taryba patvirtino programą „Atnaujinkime būstą – atnaujinkime miestą“ ir ją koordinuoti paskyrė AB „Vilniaus šilumos tinklai“ [30].

Programos „Atnaujinkime būstą – atnaujinkime miestą“ tikslas – sudaryti sąlygas butų savininkams atnaujinti ir modernizuoti daugiabučius namus bei gyvenamąją aplinką Vilniaus mieste [30].

Vilniaus miesto būsto atnaujinimo programa atspindi Lietuvos būsto strategijoje formuluojamus uždavinius [30]:
1) gerinti gyventojų galimybes apmokėti su būstu susijusias išlaidas;

2) skatinti būsto savininkus geriau suprasti savo teises ir pareigas bei finansinius įsipareigojimus bendros nuosavybės ir energijos išteklių vartojimo atžvilgiu daugiabučiuose namuose;

3) sukurti reikiamas paskatas ir sąlygas gerinti esamus būstus, juos tinkamai prižiūrint ir atnaujinant.

Įgyvendinat šią programą kartu siekiama paskatinti daugiabučių namų savininkų bendrijų kūrimąsi, ugdyti funkcionuojančių bendrijų veiklos efektyvumą, plėtoti glaudų bendradarbiavimą tarp bendrijų, Vilniaus miesto savivaldybės administracinių struktūrų ir komercinių bankų.

Pagrindinis uždavinys – koordinuoti atskirus projektus bei iniciatyvas, susijusias su programos tikslo įgyvendinimu, taip pat įgyvendinti priemones, užtikrinančias palankesnes sąlygas pastatų atnaujinimo procesui. Ši programa suteikia vilniečiams galimybę atnaujinti ir modernizuoti būstą bei gyvenamąją aplinką nemokant visos reikiamos sumos [30].
Tam, kad būtų užtikrinta subalansuota būsto programos plėtra, bus atlikti kompleksiniai teritorijų planavimo darbai gyvenamuosiuose rajonuose, kartu sprendžiant automobilių parkavimo, aktyvaus laisvalaikio praleidimo, teritorijų valymo bei želdinių priežiūros ir kitas gyventojams aktualias problemas [30].

Atnaujinta ir ekologiška gyvenamoji aplinka, jaukūs ir energiją taupantys daugiabučiai gyvenamieji namai bus patogesni gyventi, vertingesni nekilnojamo turto rinkoje. Tai sustiprins vilniečių finansinį stabilumą, padidins gyvenamųjų rajonų prestižą, ugdys bendruomenę [30].

Atlikti sociologiniai ir būsto rinkos tyrimai pagrindė renovavimo proceso būtinumą. Bendradarbiaujant su Tarptautine finansų korporacija bei didžiausiais Lietuvos komerciniais bankais, sukurta patraukli finansavimo schema. Savivaldybė gyventojams sudarė unikalias kreditų gavimo sąlygas naudojant Pasaulinio aplinkos apsaugos kreditavimo schemos (GEF) Patikos fondo skirtas ir komercinių bankų lėšas. 2004 m. rugsėjį Lietuvos Respublikos Vyriausybei patvirtinus Daugiabučių namų modernizavimo programą sostinėje priimta paramos teikimo daugiabučių namų atnaujinimo tvarka, apjungianti valstybės ir Savivaldybės finansinę paramą vilniečiams; įgyvendinama visuomenės informavimo kampanija.

Kaip ir kiekviena socialinė iniciatyva, daugiabučių namų renovavimas susiduria su problemomis. Nors yra sukurti palankūs finansavimo modeliai, gyventojai neskuba kurti bendrijų, kurioms šie modeliai yra skiriami. Bent 50 % atnaujinimui reikalingų lėšų turi sukaupti patys gyventojai.
2. Stambiaplokščių gyvenamųjų namų fizinės būklės iki jų modernizavimo tyrimas Lazdynų mikrorajone

2.1. Bendrieji pagrindinių konstrukcijų projektiniai duomenys

1966 – 1967 metais tuometiniame Miestų statybos projektavimo institute Lietuvos architektų ir inžinierių pastangomis buvo paruošti pirmieji „Lietuviški“ stambiaplokščiai gyvenamųjų namų projektai. Projektų žymėjimui buvo paliktas senas 1-464 serijos pavadinimas pridedant indeksą „LI“ (Lietuva) [41].

Šios serijos gyvenamųjų namų planavimas pagrįstas trijų butų eilinėmis ir kampinėmis sekcijomis, užtikrinančiomis butų skersinį vėdinimą ir pagerinančiomis butų insoliaciją. Visi namai platuminės orientacijos leidžiančios pastatus orientuoti trimis horizonto kryptimis, išskyrus pastatų laiptinių orientavimą į pietus. Šis namų privalumas suteikė didesnes galimybes naujų gyvenamųjų rajonų projektuotojams sudarant įvairesnes namų grupes juos blokuojant.
Gyvenamųjų namų konstrukcinę schemą sudaro laikančios skersinės ir išilginės vidaus ir išorinės sienos ir kambario dydžio, perimetru atremtos perdengimo plokštės. Ši pastatų konstrukcinė schema užtikrina patikimą standumą ir pastovumą [41].

1-464 LI serijos išorinės sienos viensluoksnės iš keramzitbetonio (tankis 1100 – 1200 kg/m³). Jų storis: rūsyje – 280 mm, antžeminėje dalyje – 300 mm. Tokių sienų šilumos perdavimo koeficientas U = 1,35 – 1,47 W/m²K, arba šiluminė varža R = 0,68 – 0,74 m²K/W. Vertikalių ir horizontalių sienų hermetizavimu buvo naudojamos poroizolas ir sandarinanti mastika UMS – 50. Pagal dabar galiojančio STR 2.05.01:2005 „Pastatų atitvarų šiluminė technika“ [33] išorinių sienų šilumos perdavimo koeficientas turėtų būti U ≤ 0,25ĸ W/m²K, arba šiluminė varža R ≥ 4,0 m²K/W, t. y. išorinių sienų šilumos izoliacinius parametrus reikėtų pagerinti ≥ 5,6 karto.

Vidaus laikančios sienos betoninės 140 mm storio. Tarpusavio jungtys suprojektuotos iš įdėtinių metalinių detalių.

Šios serijos namuose buvo montuojami mediniai dviejų stiklų suporintuose rėmuose langai ir balkonų durys.

Išskirtinis šios serijos bruožas yra tai, kad langai ir balkoninės durys buvo montuojami į lauko sienų angas pagaminus plokštes. Lauko sienų plokštės į statybos aikštes buvo transportuojamos su įstatytais ir įstiklintais langais ir balkonų durimis.

Šių langų ir betonų durų projektinė (skaičiuojamoji) šiluminė varža kaip ir ankstesnėse serijose siekė R = 0,39 m2K/W. Dėl nekokybiškos medienos, langų prastos gamybos ir tarpinių senėjimo, padidėjus oro infiltracijai varža faktiškai sumažėja iki R = 0,32 – 0,28 m2K/W, dėl ko šiuose pastatuose per langus prarandama iki 45 – 50 % šilumos.

Balkonų ir lodžų įrengimui panaudota tarpaukštinių perdengimo plokščių gembinė dalis. Šalčio tiltelių sumažinimui lauko sienos zonoje perdengimo plokštėse numatytos kiaurymės, užpildytos šilumine izoliacija. Dalis balkonų įrengti panaudojus atskiras plokštes, kurios sujungtos su perdengimo plokštėmis [41].

Kadangi balkonų ir lodžų įrengimui buvo naudojamos plokštės be nuolydžių, o jų gamybai buvo naudojamas paprastas, o ne hidrotechninis betonas, buvo būtina balkonuose ir lodžose įrengti hidroizoliaciją ir cementines armuotas grindis su nuolydžiu. Balkonų ir lodžų atitvarams panaudotos 4 cm storio armuotos betono plokštės su metaliniu kampuočiu jų perimetru. Plokščių apdailai buvo naudojamos įvairios keraminųs ir stiklo plytelųs, dekoratyvinis betonas [41].

Stogai suprojektuoti sutapdinti, plokšti su vidiniu vandens nutekėjimu. Stogų apšiltinimui numatytos akyto betono plokštės kurių tankis 700 kg/m3. Stogo danga – 4 sluoksniai sovietinio ruberoido paklota ant bituminės mastikos. Išlipimui ant stogo įrengta landa ir įlajos vandens nutekėjimui.

Tokių stogų šilumos perdavimo koeficientas U = 0,80 W/m2K, arba šiluminė varža R = 1,25 m²K/W. Pagal dabar galiojančio STR 2.05.01:2005 „Pastatų aitvarų šiluminė technika“ [33] modernizuojant namų stogų šilumos perdavimo koeficientas turėtų būti U ≤ 0,20 W/m²K, arba šiluminė varža R ≥ 5,0 m2K/W, t. y. stogų šilumos izoliacinius parametrus reikėtų pagerinti ≥ 4 kartus.

Vilniaus mieste šios serijos namų pastatyta 713 namų. Juose yra 37 278 butai, bendras gyvenamasis plotas – 1 964 641 m2 [41].
1-464 LI-18/1 serijos 5-ių aukštų tyriamasis gyvenamasis namas, esantis Architektų g. Nr. 106, pagrindiniai namo rodikliai pateikiami 2.1 lentelėje.

2.1 lentelė. Pagrindiniai Architektų g. Nr. 106 rodikliai
	Eil nr.
	Rodiklis
	Kiekis

	1.
	Statybinis tūris
	7 004,00 m³

	2.
	jame rūsio tūris
	967,50 m³

	3.
	Užstatymo plotas
	461,18 m²

	4.
	Bendras plotas
	1724,50 m²

	5.
	Gyvenamasis plotas
	1215,90 m²

	6.
	Vandens poreikis
	2,40 m³/h

	7.
	Šilumos nuostoliai
	122 720,00 kkal/h

	8.
	Šilumos poreikis šilto vandens paruošimui
	114 000,00 kkal/h

	9.
	Dujų poreikis
	10,00 Nm³/h

	10.
	Elektros energijos poreikis
	14,90 kW/h


2.2. Tyrimų metodika ir matavimo įranga

Tyrimai atlikti prisilaikant STR 1.06.03:2002 „Statinio projekto ekspertizės, statinio ekspertizės vadovo veikla“ [35], HN 42-2004 „Gyvenamųjų ir viešojo naudojimo pastatų mikroklimatas“ [20] bei kituose šaltiniuose pateiktų nuorodų bei taisyklių.

Namai buvo apžiūrimi vizualiai, jų defektai buvo fotografuojami skaitmeniniu foto aparatu CANON DIGITAL IXUS 55 Nr. 1133506387, fasadų vandens įgertis buvo nustatoma „KARSTEN“ prietaisu (2.1 pav.). Vandens įgerties tyrimo vietos buvo pasirenkamos laisvai. Gyvenamųjų patalpų komforto parametrai buvo nustatomi specialiai šiam tikslui sukomplektuota įranga su skaitmeniniais duomenų kaupikliais ALMEMO 2290-8, oro drėgnio ir temperatūros zondais FH A696-MF SN:01110041, atitvarų paviršiaus temperatūros zondais S 106-G (2.2, 2.3 pav.), išorės oro temperatūros zondais FTA05L0050 bei CO2 koncentracijos zondais FYA600CO2. Išorės oro temperatūros zondas buvo tvirtinamas už lango ant teleskopinio laikiklio (2.4 pav.). Vidaus sienų temperatūtai nustatyti naudojamas infraraudonųjų spindulių termometras „Fluke 63“ (2.5 pav.). Tiriant Architektų g. 106 namą buvo panaudotas termovizorius „TERMCAM P60“ (2.6 pav.).

Komforto parametrai buvo matuojami autonomiškai visą parą kas 30 min. Komforto parametrams tirti buvo pasirinkti keturi butai namo galuose. Du butai priešinguose namo galuose pirmame aukšte ir du butai priešinguose namo galuose viršutiniame aukšte. Toks sprendimas buvo priimtas todėl, kad šie butai esti kampiniai ir jie turi daugiausia išorinių atitvarų, daugiausia išorinių poveikių. Išmatuoti patalpų komforto parametrai iš ALMEMO duomenų kaupiklių buvo perrašomi į kompiuterį ir su specialia programa buvo analizuojami bei braižomi grafikai.

2.1 pav. Fasado įgerties bandymas su „KARSTEN“ prietaisu

2.2 pav. Gyvenamųjų patalpų komforto parametrų bandymas su „ALMEMO“ prietaisų komplektu bei lubų paviršiaus temperatūros zondais

2.3 pav. Gyvenamųjų patalpų komforto parametrų bandymas su „ALMEMO“ prietaisų komplektu bei grindų paviršiaus temperatūros zondais

2.4 pav. Išorės oro temperatūros matavimas temperatūros zondu FTA05L0050

	2.5 pav. Infraraudonųjų spindulių termometras „Fluke 63“

	2.6 pav. Termovizorius „TERMCAM P60“




2.3. 1–464 LI serijos 5-ių aukštų gyvenamasis namas, esantis Architektų g. Nr. 106

2.3.1. Pamatai, cokoliai ir rūsio sienos
Apžiūrėjus Architektų g. 106 namo rūsio išorines ir vidines sienas bei jų cokolius, kurių paviršiai vietomis yra nežymiai pažeisti mechaniškai, pavojingų defektų nepastebėta. Rūsio sienų bei cokolių būklė (2.7 pav.) yra patenkinama, cokolių siūlių sandarinimo medžiagos neištrupėjusios. Analizuojant rūsio švieslangius nustatyta, kad rytų pusėje jie visi esti užmūryti silikatinėmis plytomis (2.7 pav.), o kitur užkalti atsitiktinėmis priemonėmis.

2.7 pav. Architektų g. 106 namo cokolio su užmūrytais švieslangiais fragmentas

Tokius veiksmus tenka vertinti neigiamai, kadangi esant užmūrytiems švieslangiams blogėja rūsio vėdinimas, dėl to jame gali susidaryti antisanitarinė aplinka. Pro kiaurus rūsių švieslangius gali skverbtis šaltis ir šaldyti pirmo aukšto grindis bei patalpas, dėl to name gali būti didesni šilumos nuostoliai.

Tolimesni stebėjimai parodė, kad namo cokoliai išorėje vietomis yra pažaliavę, ant jų veisiasi mikroorganizmai. Prieš atliekant namo modernizaciją nuo cokolių būtina pašalinti mikroorganizmus.

2.3.2. Antžeminės dalies išorinės sienos

Eksploatuojamuose stambiaplokščiuose namuose cokolių paviršiai vietomis yra nežymiai pažeisti mechaniškai.
Šio namo išorinės sienos yra sumontuotos iš 300 mm storio vientisų keramzitbetoninių plokščių. Sienų fizinė būklė yra patenkinama. Tačiau siūlės ir apdaila yra taisytina. Nustatyta, kad namo eksploatacijos eigoje siūlės (2.8 pav.) ir sieninių plokščių apdaila jau buvo taisyti. Nors ties taisytomis vietomis ženklesnių problemų nėra, tačiau tų vietų estetinis vaizdas yra baisus.

Prie įėjimų į laiptines nuo organinių teršalų ir drėgmės poveikių, sienų paviršiai yra pažaliavę (2.9 pav.), ant jų jau veisiasi mikromicetai. Viršutinėje stogelio dalyje mikromicetų dar nėra, tačiau vietomis jų paviršiai yra dėmėti bei atsilupę dažai. Tai rodo, jog laiptinės stogelis nėra sandarus, sena arba supleišėjusi prilydoma danga praleidžia drėgmę.

Sieninės plokštės daugelį vietų yra sutrukusios, plyšiai siekia iki 1,8 mm. Per šiuos plyšius patenkantis vanduo ir nešvarumai dar labiau ardo fasadą (2.10 pav.).

Pastebėta, kad ant rytinės fasado sienos auga vijoklis (2.11 pav.). Per jį į fasadą patenka didesnis drėgmės kiekis.

Atlikti fasadų vandens įgerties tyrimai su „KARSTEN“ prietaisu parodė, kad namo fasadų vidutinė vandens įgertis iš dešimties bandinių buvo 0,9 cm3/min (2.2 lentelė). Ji svyravo nuo 0,45 cm3/min iki 1,1 cm³/min. Vidutinė fasadų vandens įgertis turėtų būti iki 0,5 cm3/min, o pavienių bandinių iki 2 cm3/min [16]. Iš to seka, kad pro namo fasadų apdailą į sienas patenka padidintas drėgmės kiekis. Dėl to sienos blogiau izoliuoja šilumą, ant jų kaupiasi teršalai, gali veistis mikroorganizmai, jos tampa dėmėtos. Architektų g. 106 namo fasadų vandens įgerties duomenys bandant „KARSTEN“ prietaisu pateikti 2.2 lentelėje.

2.2 lentelė. Architektų g. 106 namo fasadų vandens įgerties duomenys bandant „KARSTEN“ prietaisu

	Bandiniai
	1
	2
	3
	4
	5
	6
	7
	8
	9
	10

	Vandens įgertis cm3/min
	1,1
	0,5
	1,7
	1,7
	0,7
	0,8
	0,7
	0,6
	0,75
	0,45


Vidutinė vandens įgertis 0,9 cm3/min.

Tiriant šį namą buvo padarytos jo išorės termovizinės nuotraukos (2.12 – 2.18 pav.). Iš pateiktų termovizinių nuotraukų matosi, kad šiluma daugiausia išeina pro rūsio nesandarius švieslangius, pro cokolius, dalinai pro pravertus gyvenamųjų patalpų langus, po palangėmis ir galines sienas. Taip pat pateikiamas išorinės sienos su langu termografinis vaizdas (vaizdas iš vidaus). Matyti, kad sienos ir stogo perdangos sandūroje paviršiaus temperatūra žemesnė, iki 18,2 oC, matosi nesandarios lango vietos, langas nesandarus temperatūra krinta iki 7,1 oC. Šorinės sienos su langu termografinis vaizdas (vaizdas iš vidaus) (2.17 pav.), matome, kad sienos ir stogo perdangos sandūroje paviršiaus temperatūra žemesnė, iki 18,2 oC bei matosi nesandarios lango vietos. Termoviziniai duomenys rytinėje namo pusėje (2.18 pav.) rodo, kad langas nesandarus temperatūra krinta iki 7,1 oC.
Remiantis rūsio, antžeminės dalies išorinių sienų, jų apdailos bei siūlių būklės analize, daroma išvada, kad namas dabartinėje būklėje netenkina Lietuvos statybos reglamento STR 1.12.05:2002 „Gyvenamųjų namų naudojimo ir priežiūros privalomieji reikalavimai ir jų įgyvendinimo tvarka“ [39] IV. skyriaus 11.2. punkto privalomojo reikalavimo teigiančio, kad gyvenamasis namas ir jo aplinka būtų naudojama, prižiūrima ir tvarkoma taip, kad būtų išlaikyta estetiška namo ir jo aplinkos išvaizda. Taip pat netenkinamas ir 12-to punkto reikalavimas teigiantis, kad gyvenamojo namo savybės turi atitikti privalomųjų reikalavimų visumą per visą ekonomiškai pagrįstą statinio naudojimo trukmę arba iki sprendimo statinį nugriauti priėmimo datos. Iš to seka, kad namo išorines sienas reikia taisyti.

2.8 pav. Architektų g. 106-to namo taisytos šiaurinės sienos vaizdas

2.9 pav. Architektų g. 106-to namo sienos vaizdas, virš įėjimų į laiptines sienos pažaliavę, veisiasi mikromicetai

2.10 pav. Architektų g. 106-to namo sienos vaizdas, įtrūkimai iki 1,8 mm

2.11 pav. Architektų g. 106-to namo rytinės sienos vaizdas

2.12 pav. Termoviziniai duomenys rytinėje namo pusėje. 2008-02-20

2.13 pav. Termoviziniai duomenys rytinėje namo pusėje. 2008-02-20

2.14 pav. Termoviziniai duomenys rytinėje namo pusėje. 2008-02-20

2.15 pav. Termoviziniai duomenys rytinėje namo pusėje. 2008-02-20

2.16 pav. Termoviziniai duomenys pietinėje namo pusėje. 2008-02-20

2.17 pav. Išorinės sienos su langu termografinis vaizdas (iš vidaus). 2008-02-20

2.18 pav. Išorinės sienos su langu termografinis vaizdas (iš vidaus). 2008-02-20
2.3.3. Stogas
Architektų g. 106 namo stogas yra sutapdintas, prieš 5 metus paklota nauja ritininė danga „MIDA“ (2.19 pav.), seni parapetai padengti nauja skarda, papildomos šilumos izoliacijos nedėta.

Iš pirmo žvilgsnio stogas atrodė tvarkingas, bet atidžiau analizuojant stogo kokybę nustatyta, kad jis turi defektų: stogo vidury esantis latakas neturi nuolydžio, iškrypusi ir iškilnota naujai uždėta parapetų skarda, prie metalinių inkarinių detalių stogo dangoje esti plyšiai, vietomis bituminė stogo danga yra atsiklijavusi, iškilnota (vietomis iki 6-7 cm (2.20 pav.)), yra ir įdubų (vietomis iki 1-2 cm (2.21 pav.)), ten kaupiasi lietaus vanduo. 

Kadangi stogo vidury esantis latakas neturi nuolydžio tai jame susilaiko vanduo bei teršalai (2.22 pav.). Šąlant vanduo pavirs ledu ir aktyviau ardys stogo dangą, trumpins jos eksploatacijos trukmę. Stogo danga padengta vandeniu deformuosis kitaip nei ten kur nėra vandens. Toks stogas netenkina STR 2.05.02:2001 „Statinių konstrukcijos. Stogai“ [34] IV 48 punkto nuorodos teigiančios, kad stogai turi turėti pakankamą nuolydį, atitinkantį stogo tipą ir stogo dangai įrengti panaudotų medžiagų tipą, lietaus vandeniui bei tirpstančiam sniegui nutekėti.

Analizuojant parapetų skardą, nustatyta, kad ji yra išsikraipiusi (2.23 pav.). Dabar jos nuolydis esti į išorę, o turėtų būti į stogo pusę. STR 2.05.02:2001 „Statinių konstrukcijos. Stogai“ [34] IV. skyriaus 64.3. punkto nuoroda tegia, kad parapetų viršaus nuolydis turi būti į stogo pusę ir ne mažesnis kaip 2,9 °. Parapeto skarda iškrypo nuo aplinkos temperatūros pokyčių. Stogo skarda ant parapeto įrengta be deformacinių sujungimų ir neturi laisvumo plėstis. Vasaros dieną skarda įkaista iki 50-60 ºC, naktį atšala. Dėl tempetatūrinių svyravimų skarda nuo silumos pleciasi, atšalus traukiasi. Tai fizikinės savybės, dėl kurių atsiranda išliekamosios deformacijos. Skarda po isiplėtimo negryžta į savo pradinę būsena.

Vokiečių tyrimai rodo, kad esant tamsiai dangai temperatūra prie jos gali būti apie 40 °C didesnė nei oro temperatūra. Dėl to parapeto skardos kraštas esantis prie tamsios stogo dangos plėtėsi daugiau nei skardos kraštas esantis namo išorėje. Skaičiavimai rodo, kad nuo temperatūros pokyčių 39 m ilgio parapeto skarda galėjo deformuotis iki 4 cm. Kadangi parapetų galuose skarda turėjo tvirtas atramas, tai ji iškrypo parapeto ilgio viduryje. Ryšium su tuo yra rekomenduojama parapetų skardos lakštus jungti su falcais turinčiais galimybę deformuotis.

Analizuojant stogo dangos jungtis su metaliniais ankeriais, nustatyta, kad ten esti plyšiai (2.24 pav.). Tokiose plyšiuose gali kauptis vanduo, kuris pratekės po bitumine danga, šaldamas ardys dangą ir laikui bėgant stogas gali prakiurti. Tokius ankerius rekomenduojama šalinti. Vietoje jų rekomenduojama dėti balastines plokštes ir prie jų jungti antenas ar kitokius elementus.

Pažymėtina, kad ant keletą antenų vamzdinių atramų buvo užmauti plastmasiniai buteliai (2.25 pav.). Jų viduje buvo susikaupęs drėgmės kondensatas. Iš stogo negalinti išgaruoti drėgmė blogina jo šilumos izoliacinius parametrus. Ant stogo yra įrengta ir vėdinimo kaminėliai, bet jų būklį netenkinama (2.26 pav.). Ventiliacijos kaminėlių stovai yra surūdiję, įtrūkę, o tai leidžia prasiskverbti vandeniui su teršalais po stogo danga. Darant sutapdintus stogus yra tikslinga dėti stogų vėdinimo kaminėlius. Esant vėdinimo kaminėliams, drėgmės kondensatas galės išgaruoti ir nekenkti stogo šilumos izoliacijai.

Pažymėtina, kad pro stogus, neturinčius papildomos šilumos izoliacijos išeina daug šilumos, apie 4 kartus daugiau nei leidžia dabar galiojantis reglamentas STR 2.05.01:2005 „Pastatų aitvarų šiluminė technika“ [33]. Dabartinio stogo šilumos perdavimo koeficientas yra U = 0,80 W/m²K, o pagal STR turėtų būti U = 0,20 W/m²K. Darant namo modernizaciją, stogą reikėtų papildomai apšiltinti. Be to, prieš dedant papildomą šilumos izoliaciją, rekomenduojama pašalinti senąją ritininę dangą. Tokia rekomendacija teikiama todėl, kad po senąja šilumos izoliacija ir joje gali būti susikaupusi drėgmė, teršalai bei mikroorganizmai. Šie veiksniai kartu su senąja ritinine danga vėliau gali skleisti nemalonius kvapus, ten toliau gali veistis žmonių sveikatai bei pastatui kenksmingi mikroorganizmai.

2.19 pav. Architektų g. 106 namo stogo fragmentas su nauja ritinine danga

2.20 pav. Architektų g. 106 namo atsiklijavusi ir iškilusi bituminė stogo danga

2.21 pav. Architektų g. 106 namo įdubimai esantys ant stogo

2.22 pav. Stogo vidury esantis latakas neturi nuolydžio, jame susilaiko vanduo bei teršalai

2.23 pav. Stogas su iškilusia parapeto skarda

2.24 pav. Supleišėjusi stogo danga ties jungtimi su metaliniu ankeriu

2.25 pav. Stogo fragmentas su vamzdine antenos atrama uždengta plastmasiniu buteliu

2.26 pav. Stogo ventiliacijos kaminėliai

2.3.4. Langai
Architektų g. 106-ojo namo langai yra pakeisti, išskyrus vieną 21-mą butą. Pastarajame bute langai nekeisti. 

Analizuojant pakeistų langų kokybę, nustatyta, kad ji yra patenkinama, išskyrus kelias vietas kur jų jungtys su sienomis esti nesandarios (2.27 pav.). Pro tokių jungčių atvirus plyšius gali skverbtis į sienas atmosferinė drėgmė bei teršalai. Atliekant namo modernizaciją tokius plyšius reikėtų išvalyti, dezinfekuoti ir apšiltinti.

2.27 pav. Naujai įstatyto lango nekokybiška jungtis su siena

2.3.5. Lodžijos
Architektų g. 106-me name įrengtos tik lodžijos ir tik vienoje išilginėje pusėje (2.28 pav.). Lodžijų perdangų plokščių fizinė būklė yra patenkinama. Tačiau analizuojant lodžijų išorę, kaip ir kitur, nustatyta, kad pirmame aukšte palei perimetrą ant lodžijų plokščių kraštų veisiasi mikroorganizmai (2.29 pav.), vietomis trupa lodžijų grindų betoninė danga bei koroduoja cinkuota skarda. Taip esti todėl, kad tose vietose daugiausia kaupiasi teršalai bei drėgmė.
Lodžijų fasadinės sienutės įrengtos iš armocementinių plokščių padengtų baltomis glazūruotomis apdailos plytelėmis. Sienučių fizinė būklė esti patenkinama, išskyrus glazūruotas plyteles. Pastarosios plytelės vietomis jau atsiklijavo ir nukrito (2.29 pav.). Atliekant namo modernizaciją lodžijų fasadinių sienučių apdailą būtina taisyti.

Visos namo lodžijos, išskyrus vieną 3-me aukšte, yra įstiklintos. Lodžijų langams panaudoti skirtingų matmenų bei tipų rėmai, kas namo fasadą nepagražina. Atliekant namo modernizavimą lodžijų langus rekomenduojama pakeisti.

2.28 pav. Architektų g. 106 namo išilginė pusė su lodžijomis
[image: image39.jpg]



2.29 pav. Architektų g. 106-to namo lodžija ir jos sienutės fragmentas
3. Gyvenamųjų patalpų komforto parametrų tyrimas iki NAMO modernizavimo

3.1. Gyvenamųjų patalpų komforto parametrai Architektų g. 106 namo
Tyrimas atliktas specialiai tam tikslui sukomplektuotais laboratoriniais prietaisais.

Gyventojams, jų sveikatos labui, rekomenduojama savo butus eksploatuoti prisilaikant HN 42:1999 nuorodų [19], t. y. taip, kad jų gyvenamose patalpose, šaltuoju metų laikotarpiu, oro temperatūra būtų 20 – 24 °C, oro santykinis drėgnis 40 – 60 %, anglies dvideginio koncentracija iki 0,1 %, oro judėjimo greitis patalpose iki 0,15 m/s.
Tyrimo rezultatai pateikti 1 priede (1 – 20 pav.). Gyvenamųjų patalpų komforto parametrų tyrimo eigoje išorės oro temperatūra paros laikotarpyje svyravo nuo ± 0,0 °C iki + 6,0 °C. Išorės oro temperatūros svyravimai ties pirmu ir ties penktu aukštu buvo panašūs (1 priedas, 1, 6, 11 ir 16 pav.).

Gyvenamųjų patalpų oro temperatūra. Matavimo rezultatai (1 priedas, 2, 7, 12 ir 17 pav.) rodo, kad 01, 13 ir 30 butų gyvenamųjų patalpų vidutinė oro temperatūra tyrimo laikotarpyje svyravo nuo 16,4 °C iki 19,0 °C, t. y. ši temperatūra buvo mažesnė už normos HN 42:2004 nurodytą komforto temperatūrą 20 - 24 °C. 18-me bute (pirmame aukšte) vidutinė oro temperatūra buvo 21,4 °C. Gyventojai aiškino, kad šiame bute yra normali oro temperatūra todėl, kad patalpose yra papildomai apšiltintos išorinės galinės sienos.

Gyvenamųjų patalpų pirmo aukšto grindų paviršiaus temperatūra. Matavimo rezultatai (1 priedas, 3 ir 13 pav.) rodo, kad abejų pirmo aukšto butų grindų paviršiaus vidutinė temperatūra svyravo nuo 17,6 °C iki 18,4 °C, Nuo patalpų oro temperatūros skyrėsi 1,4 °C – 3,0 °C. Lietuvos HN 42:2004 [20] IV skyriaus 6-to punkto nuorodoje teigiama, kad komfortinė grindų paviršiaus temperatūra laikytina 19 °C – 26 °C, o patalpos oro temperatūrų skirtumas nuo grindų paviršiaus temperatūros iki 3 °C. Remiantis tyrimo rezultatais galima daryti išvadą, kad pirmo aukšto grindų paviršiaus temperatūra yra žema ir netenkina Lietuvos HN 42:2004 IV skyriaus 6-to punkto nuorodos. Remiantis termovizine patikra daroma prielaida, kad šis diskomfortas esti dėl nepakankamo rūsio perdangos bei cokolio apšiltinimo. Ištaisyti padėtį Architektų 106 name, rekomenduojama papildomai šiltinti cokolį (1 priedas, 3 pav.).

Gyvenamųjų patalpų oro santykinis drėgnis. Gyvenamųjų patalpų oro santykinio drėgnio matavimo rezultatai (1 priedas, 4, 9, 14 ir 19 pav.) rodo, kad oro santykinis drėgnis matavimo metu svyravo nuo 39 % (18-me bute) iki 77 % (01-me bute). 13, 18 ir 30 butuose oro santykinis drėgnis buvo Higienos normos HN 42:2004 nurodyto komforto 40 – 60 % diapazone. 01-me bute oro santykinis drėgnis buvo 64 – 77 %, t. y. jis buvo didesnis už norminį komfortinį drėgnį 40 – 60 %. Padidintas oro santykinis drėgnis 01 bute susidarė dėl nepakankamo buto vėdinimo. Tai patvirtina ir didelė anglies dvideginio (CO2) koncentracija (1 priedas, 5 pav.). Buto gyventojai aiškino, kad jų bute yra šalta (19 °C) ir jie negali pakankamai išvėdinti savo buto. Esant padidintam oro santykiniam drėgniui, bute gali užsiveisti žmonių sveikatai kenkiantys mikromicetai. Siekiant pagerinti buto mikroklimatą būtina mažinti jo oro santykinį drėgnį bei didinti oro temperatūrą.

Anglies dvideginio (CO2) koncentracija gyvenamuose patalpose. Matavimų rezultatai (1 priedas, 5, 10, 15 ir 20 pav.) rodo, kad anglies dvideginio (CO2) koncentracija gyvenamose patalpose kito nuo 0,048 % iki 0,55 %. Didžiausia iki 0,55 % CO2 koncentracija buvo pirmo aukšto nevėdinamame 01 bute (1 priedas, 5 pav.). Šio buto gyventojai aiškino, kad esant atviriems orlangiams gyvenamose patalpose susidaro skersvėjai, oras tampa šaltas. Kituose butuose anglies dvideginio koncentracija buvo leistinose ribose.

3.2. Šilumos energijos suvartojimas

Architektų g. 106 namas dar nėra modernizuotas, sienos, cokolis bei stogas nėra apšiltinti, tik name pakeisti visi langai.

Remiantis „Vilniaus energija“ duomenimis, šiuo metu sostinėje galioja 23,688 ct/kWh šilumos kaina. Architektų g. 106 namas, kuriame yra 30 butų, tai sudaro 1215,90 m2 namo gyvenamo ploto. 2008 m. gruodžio ir 2009 m. sausio mėnesių namo šildymui, gyvatukui ir karšto vandens paruošimui suvartojimas pateiktas 3.1 lentelėje [12].

3.1 lentelė. Šilumos energijos sunaudojimas Architektų g 106-ojo namo žiemos laikotarpiu

	Laikotarpis
	Šilumos kiekis MW
suvartotas šildymui
	Šilumos kiekis MW
suvartotas šilto vandens paruošimui
	Visas
šilumos suvartoji-mas MW
	Šiuo metu galiojanti 1 MW kaina LT
	Suma LT/mėn
už šlidymą ir karšto vandens paruošimą
	1 m2 šikdymui
kaina LT/mėn (namo gyvenamasis plotas 1215,90 m2)

	2008 m.
gruodis
	27,59
	4,50
	32,09
	236,88
	6 535,52
	5,38

	2009 m.
sausis
	33,20
	4,64
	37,84
	236,88
	7 864,42
	6,47


4. STAMBIAPLOKŠČIŲ GYVENAMŲJŲ NAMŲ MODERNIZAVIMO TECHNOLOGINIAI SPRENDIMAI

4.1. Sienų šiltinamosios izoliacijos įrengimas

Pagal įrengimo būdą šiltinamoji izoliacija skirstoma į: piltinę, surenkamąją, blokinę, apvelkamąją, liejamąją, teptinę ir izoliaciją iš plokščių [14].

Šiltinamosios izoliacijos įrengimo būdai priklauso nuo izoliacijos tipo, rūšies, naudojamų medžiagų ir įrengimo vietos. Prieš vykdant šilumos izoliavi mo darbus atliekami paviršių paruošiamieji darbai: nuo izoliuojamųjų paviršių nuvalomas purvas, dulkės, rūdys, jie išdžiovinami, padengiami antikorozinėmis medžiagomis; įrengiama garo izoliacija; tikrinamas paviršių vertikalumas ir horizontalumas. Šiltinamoji izoliacija įrengiama srautiniu metodu. Kompleksinis izoliacijos įrengimo procesas skirstomas į atskiras darbo operacijas, o kiekvienai iš jų vykdyti parenkamos specializuotos dviejų – trijų izoliuotojų grandys [14].

Šiltinamoji izoliacija iš plokščių naudojama lygiems horizontaliems ir vertikaliems paviršiams izoliuoti. Dažniausiai ji naudojama atitvarinėms konstrukcijoms – lauko sienoms, dengimams, rūsio perdangoms – izoliuoti. Jai įrengti naudojamos efektyvios izoliacinės plokštės iš mineralinės vatos (akmens, stiklo, šlako vatos) arba iš sintetinių poringųjų medžiagų (putų polistireno, putų poliuretano, putų polietileno ir kitų). Taikomos dvi paviršių izoliacijos sistemos – bekarkasė ir karkasinė [14].

Bekarkasėje sistemoje plokštinė izoliacija yra kaip laikančioji atitvarinės konstrukcijos dalis ir perima visas ją veikiančias apkrovas. Toks būdas naudojamas cokolių šiltinimui.

Karkasinėje sistemoje (5.2 pav.) visos apkrovos tenka laikančiajam karkasui iš medinių arba metalinių elementų (horizontaliuose paviršiuose – gulekšniams arba ilginiams), tarp kurių dedamos šilumos izoliacijos plokštės. Išorinis izoliacijos paviršius uždengiamas apsaugine dekoratyviąja danga iš įvairių plokščių (metalinių, eternito ir kt.) arba dailylenčių. Nors karkasinė sistema yra brangesnė, ji leidžia papildomai Įrengti garo ir vėjo izoliacinius sluoksnius, formuoti vėdinamąjį oro tarpą, yra lengviau prižiūrima ir remontuojama eksploatacijos metu [14].

Vėdinamuose fasaduose oro tarpai sienų konstrukcijose dažniausiai daromi sienų drėgminei būsenai pagerinti. Pastatų atitvaros praleidžia ne tik šilumą, bet ir vandens garus. Šaltuoju metų periodu garai juda iš erdvės, kurioje yra didesnė vandens garų koncentracija (patalpų viduje), į erdvę, kurioje vandens garų koncentraeija mažesnė (išorės oras). Nors vandens garų judėjimas statybinėse medžiagose vyksta pakankamai lėtai, tačiau suminiai pro atitvaras praeinančios drėgmės kiekiai esti pakankamai dideli, kad susikaupusi drėgmė pakenktų pačiai konstrukcijai arba patalpų mikroklimatui [17].

Garų kondensacija (vandens garai virsta skysčiu) prasideda tuomet, kai jų koncentracija medžiagos porose ir kapiliaruose dėl temperatūros esti didžiausia. Statybinės medžiagos nevienodai praleidžia šilumą ir vandens garus. Dažnai termoizoliacinės medžiagos gerai praleidžia vandens garus, todėl tikėtina, kad išorinėje izoliacinio sluoksnio dalyje jie kondensuosis [17].

Oro tarpai pagerina atitvaros drėgminę būseną, nes šiuose tarpsluoksniuose susidaro sąlygos orui judėti dėl temperatūrų skirtumo (nevėdinamuose oro tarpuose) arba dėl išorės oro poveikio (vėdinamuose oro tarpuose). Judant orui drėgmė nuo medžiagų paviršių garuoja intensyviau, ir susidaro sąlygos drėgmei pasišalinti per ventiliacijos arba drenažo angas [17].

4.2. Stogų dengimo darbai

4.2.1. Bendrosios žinios

Pagrindinė stogo paskirtis – saugoti pastatą bei statinį nuo atmosferos kritulių, saulės radiacijos, temperatūrinių poveikių ir kitų aplinkos veiksnių. Stogo konstrukcija, nuolydis, dangos ir naudojamosios medžiagos parenkami atsižvelgiant į klimato sąlygas, architektūrinius reikalavimus, pastato paskirtį bei kapitališkumą ir kt. Pagal šiuo metu priimtą klasifikaciją visus stogus pagal jų nuolydį galima skirti į dvi grupes: plokštieji ir mažo nuolydžio (iki 15 %) stogai ir šlaitiniai stogai (daugiau nei 15 %). Toks padalijimas patvirtintas todėl, kad jis beveik visiškai sutampa su stogų paskirstymu pagal kitą požymį – konstrukcinį jų sprendimą. Dažniausiai plokštieji ir mažo nuolydžio stogai būna sutapdintosios konstrukcijos, kai pastato denginys atlieka ir stogo laikančiosios konstrukcijos funkcijas [14].

Plokščiuosiuose stoguose įrengiama vidinė sistema, kai vanduo nukreipiamas į pastato viduje sumontuotus lietaus kanalizacijos vamzdžius.

4.2.2. Sutapdintųjų stogų įrengimas

Vidinė vandens nuleidimo sistema, naujos progresyvios konstrukcinės, izoliacinės bei stogų medžiagos gerokai praplatino sutapdintųjų stogų naudojimo sritį. Šiuo metu, atsižvelgiant į paskirtį, sutapdintieji stogai daromi neeksploatuojamieji ir eksploatuojamieji, kai virš jų įrengiamos terasos, gėlynai ir net baseinai. Pagal konstrukciją stogai gali būti apšiltinti ir neapšiltinti, vėdinamieji ir nevėdinamieji. Nepaisant tokios įvairovės, pagrindiniai sutapdintųjų stogų elementai lieka tie patys: laikančioji konstrukcija (viršutinio aukšto denginys), garo izoliacija, šiltinamoji izoliacija su vėdinamuoju oro tarpu arba be jo, išlyginamasis sluoksnis, viršutinė stogo danga, apsauginis stogo dangos sluoksnis.

Reikiamas stogo nuolydis gali būti užtikrinamas šiais būdais [14]:

1) Kintamu biriosios šiltinamosios izoliacijos sluoksniu arba tiesiog sauso smėlio sluoksniu, kuris pilamas virš gelžbetoninio denginio po pagrindiniu šiltinamosios izoliacijos sluoksniu. Jis šiuo atveju naudojamas visame plote vienodo storio.

2) Naudojant šiltinamajai izoliacijai kintamo storio plokštes. Šiuo atveju supaprastinama darbų technologija, bet išauga stogo kaina. Toks sprendimas būdingas stogams su laikančiuoju metaliniu paklotu, kai nuolydžiui formuoti negalima naudoti biriųjų medžiagų.

3) Montuojant denginio konstrukcijas reikiamu nuolydžiu, naudojant metalinį paklotą arba gelžbetoninius denginio elementus, virš kurių klojamas vienodo storio šiltinamosios izoliacijos sluoksnis. Šiuo atveju, taupant medžiagas, atpinga stogo kaina, bet gali atsirasti problemų su viršutinio aukšto patalpų interjeru.

Naudojama garo izoliacija. Ji Apsaugo šiltinamosios izoliacijos sluoksnį nuo šilto ir drėgno oro prasiskverbimo iš vidinių pastato patalpų. Patekusi su šiltu oru drėgmė kondensuojasi šiltinamosios izoliacijos sluoksnyje, didina jo šilumos laidumą ir blogina kitas fizines ir mechanines savybes. Šiltu metų laikotarpiu padidėjusi jo drėgmė tampa pagrindine stogo dangos pūslių formavimosi priežastimi. Garo izoliacijos efektyvumą užtikrina dvi pagrindinės sąlygos: tinkamos medžiagos garo izoliuojamajam sluoksniui įrengti parinkimas ir teisingas šio sluoksnio įrengimas. Medžiagų garo izoliacijos rūšį ir savybes nustato projektuotojai, atsižvelgdami į vidaus ir lauko oro temperatūrų skirtumą ir pastato vidaus patalpų oro santykinio drėgnio reikalavimus [14].

Garo izoliacijos funkcijas iš dalies atlieka gelžbetoninės betono denginio konstrukcijos. Todėl visos jų sandūros turi būti kruopščiai užtaisytos. Garo izoliacijos pagrindas turi būti lygus, stiprus ir sausas. Prireikus jo paviršius užtrinamas arba virš jo įrengiamas cemento ir smėlio išlyginamasis sluoksnis. Garo izoliaciją galima kloti laisvai, klijuojant atskirais taškais, juostomis arba ištisai užklijuojant ant viso pagrindo. Garo izoliacija įrengiama tik tokiais klijavimo būdais ir naudojant tokias klijavimo medžiagas, kokias rekomenduoja dangos gamintojas [14].

Stogo sandūrose su sienomis, taip pat konstrukcijų bei stogo elementų, pereinančių per denginį, vietose (prie švieslangių, šachtų, vamzdžių ir pan.) garo izoliacijos sluoksnis turi tęstis iki šiltinamosios izoliacijos sluoksnio viršaus. Deformacinių siūlių garo izoliacijos sluoksnis turi būti įrengtas taip, kad iš pastato patalpų nepraleistų drėgmės ir dengtų kompensatorių kraštus [34].

Kitas etapas – tai stogo šiluminės izoliacijos įrengimas. Tai svarbi pastato atitvarinių konstrukcijų dalis. Jos užduotis – mažinti šilumos nuostolius ir temperatūrų svyravimų poveikį; mažinti temperatūrų kaitos sukeliamas deformacijas, tempimąsi ir plyšių atsiradimą stogo konstrukcijoje; taupyti energiją ir užtikrinti malonų patalpų klimatą [14].

Neeksploatuojamuose sutapdintuosiuose stoguose šiltinamąsias izoliacijas (tais atvejais, kai šilumos izoliuojamasis sluoksnis neapkraunamas) leidžiama naudoti nesuslūgstančias ir tūrio nekeičiančias šilumos izoliuojamąsias medžiagas. Jos gali būti klojamos laisvai arba tvirtinamos, kad nenuslinktų [14]. Šiltinamosios izoliacijos sluoksnis turi būti atsparus temperatūrai, išlaikyti formą ir matmenis, nepūti ir kaip pagrindas tinkamas vaikščioti.

Paklotams įrengti naudojamos šilumos izoliuojamosios plokštės ir ruloninės juostos, kurios gali būti klijuojamos ant viso paviršiaus ar jo dalių, tvirtinamos mechaniškai arba klojamos laisvai, atsižvelgiant į medžiagų gamintojo nuorodas. Bet kuriuo atveju konstrukciniai tvirtinimo sprendimai turi būti pagrįsti skaičiavimais, įvertinus stogą veikiančias vėjo bei kitas apkrovas. Šių gaminių jungtys vienos kitų atžvilgiu turi būti perslinktos. Jei klojami keli šilumos izoliuojamųjų gaminių sluoksniai, jų jungtys gretimų sluoksnių atžvilgiu neturi sutapti. Kryžmai jungti šilumos izoliuojamųjų gaminių neleidžiama. Jei šiltinamajai izoliacijai naudojamosios mineralinės vatos arba putplasčių plokštės klojamos keliais sluoksniais, jas mechaniškai tvirtinti galima smeigėmis, kurių viršutinė dalis prispaudžia viršutinį izoliacijos sluoksnį, o apačia inkaruojama stogo laikančiosiose konstrukcijose [14]. Šiltinamoji izoliacija turi būti įrengiama pagal gaisrinės saugos reikalavimus.
Būtina padaryti lygų bei tvirtą stogo dangos pagrindą. Bet kokia stogo danga yra plona, todėl jos kokybė labai priklauso nuo pagrindo, ant kurio ji įrengta. Stogo dangos pagrindu gali būti šilumos izoliuojamųjų plokščių viršutinis paviršius, cemento smėlio arba betono išlyginamasis sluoksnis, surenkamosios gelžbetoninės plokštės, medinis paklotas ir t.t. Įrengimo metu pagrindo paviršius skaidomas deformacinėmis siūlėmis į kvadratus. Be to, deformacines siūles reikia rengti tarp skirtingų lygių stogo dalių ir statybinių detalių vietose. Jos turi būti sutapdinamos su temperatūrinėmis siūlėmis [14].

Pagrindo paviršius, ant kurio klijuojama arba prilydoma stogo danga, turi būti reikiamai paruoštas. Išlyginamojo sluoksnio arba surenkamojo gelžbetonio paviršiai turi būti nugruntuoti. Kietos polistireninio putplasčio plokštės, ant kurių klijuojamas ar prilydomas pirmasis hidroizoliacijos sluoksnis, turi būti laminuotos su užlaidomis viršuje [14].

Kartu su nuolydžio formavimo ir šiltinamosios izoliacijos sluoksniais pagrindas formuoja stogo paviršiaus geometriją: šlaitus, stoglovius, vandens surenkamuosius plotus ir jos judėjimo kryptis (4.1 pav.).

Svarbu, kad ant stogo nebūtų vietų, kur galėtų užsilaikyti atmosferinis vanduo arba susiformuoti atvirkštinis (nuo įlajų) nuolydis.

Stogo danga – tai plonas, nuo kelių milimetrų iki centimetro storio bitumo sluoksnis, armuotas keliais sluoksniais specialios medžiagos (stiklūnu, poliesterio pluoštu, stiklo audiniu ir pan.). Jie saugo bitumą nuo sutrūkinėjimo eksploatacijos metu. Pastaruoju metu vietoje bitumo vis dažniau naudojamos polimerinės bituminės kompozicijos arba vien polimerinės plėvelės. Atsižvelgiant į naudojamas medžiagas bei jrengimo technologiją, stogo dangos būna jvairių tipų.

4.1 pav. Sutapdintojo stogo su vidine vandens surenkamąja sistema pagrindo
geometrija [14]: 1 - stogo šlaitai, 2 - stogloviai, 3 - vandens surenkamosios įlajos,
4 - parapetai, 5 - stogo pagrindas, 6 - lietaus kanalizacija

Pasak A. Karablikovo, platus prilydomųjų bituminių polimerinių medžiagų naudojimas ritminiams sutapdintiesiems stogams įrengti leidžia padidinti tokių stogų naudojimo laiką iki 30 metų ir daugiau. Bet padidėjęs nusiskundimų skaičius dėl naujų stogų iš prilydomųjų medžiagų pratekėiimo bylota apie rimtas problemas dėl tokiu stogų patikimumo. Kaip žinoma, pagrindinės sutapdintų stogų patikimumo užtikrinimo sąlygos yra teisingas projektinis sprendimas, kokybinių medžiagų naudojimas ir griežtas stogo įrengimo technologijos taikymas. Dabartiniai Lietuvos Respublikos normatyvai [32, 34] leidžia įvairius rilininių prilydomųjų medžiagų klojimo būdus – ištisas arba taškinis klijavimas prie pagrindo, mechaninis medžiagos tvirtinimas smeigėmis prie pagrindo, laisvas klojimas, po to užpilant balasto sluoksniu. Ritininės dangos sluoksnių skaičius irgi griežtai nereglamentuojamas ir gali būti sumažintas, palygti su dangomis iš ruberoido, iki dviejų arba net vieno sluoksnio. Sumažinti stogų projektavimo reikalavimai, projektą dažnai rengia rangovinės organizacijos. Visa tai kelia didesnių reikalavimų stogo dangos patikimumui [29].

Pagrindinis parametras, užtikrinantis stogo dangos vandens nepralaidumą, yra ritininės medžiagos gretutinių juostų kraštų suklijavimo kokybė. Suklijavimo siūlės taip juostų turi būti sandarios ir turėti reikiamą stiprumą ne tik dengiant stogą, bet ir išlaikyti šias savybes visą eksploatacijos laikotarpį, kai ir stogą, ir siūles nuolatos veikia atmosferinė drėgmė, staigūs temperatūrų pokyčiai, saulės radiacija ir kiti veiksniai, tolydžio ardantys bituminį dangos sluoksnį. Siūlių išsisluoksniavimo priežastimi tarp stogo dangos suklijuotų juostų gali tapti aerodinaminis vėjo poveikis, ypač pavojingas stoguose, kuriuose ritininės medžiagos juostos mechaniškai tvirtinamos prie pagrindo [29].

A. Karablikovo atliktų plokščių sutapdintųjų stogų iš prilydomųjų medžiagų būklės studijų rezultatai, kitų mokslininkų ritminių slogų defektų tyrimai leidžia teigti, kad būtent siūlių tarp ritininės medžiagos juostų stiprumas ir sandarumas užtikrina stogo dangos kokybę ir vandens nepralaidumą.

5. Stambiaplokščių gyvenamųjų namų modernizavimo projektinių sprendinių ir jų pagrindimo analizė

5.1. Esama Žirmūnų g. 30 namo padėtis

Rekonstruojamas pastatas – daugiabutis gyvenamasis namas Žirmūnų g. 30, Vilniuje. Pastatas yra penkių aukštų, šešių sekcijų.

Daugiabutis gyvenamasis namas statytas 1965 m (5.1 pav.). Aukštų skaičius - 5. Konstrukcijų medžiagiškumas: pamatai – juostiniai, surenkami gelžbetoniniai, sienos – gelžbetonio blokai, perdangos – g/b plokštės, stogas – sutapdintas, stogo danga - ruloninė. Pastato būklė energijos taupymo ir šilumos išsaugojimo aspektu yra prasta. Sienų stogo šiluminė varža neatitinka šiuo metu galiojančių reikalavimų (STR 2.05.01:2005 [33]) (5.1 lentelė).
5.1 lentelė. Bendrieji statinio rodikliai
	Pavadinimas
	Mato vienetas
	Kiekis prieš

modernizavimą
	Kiekis po

modernizavimo

	I. SKLYPAS
	
	
	

	1.1. sklypo plotas
	m2
	-
	-

	1.2. sklypo užstatymo plotas
	m2
	-
	-

	1.3. sklypo užstatymo intensyvumas
	%
	-
	-

	1.4. statinio užimtas žemės plotas
	m2
	1170
	1170

	1.5. apželdintas žemės plotas (žaliasis plotas)
	m2
	-
	-

	1.6. automobilių stovėjimo vietų skaičius
	vnt.
	esamas
	esamas

	1.7. sanitarinės (apsaugos) zonos plotis
	m
	-
	-

	1.8. sklypo užstatymo tankumas
	%
	-
	-

	II. PASTATAI
	
	
	

	2.2. Gyvenamieji pastatai (1A5b):
	
	
	

	2.2.1. butų skaičius
	Vnt.
	100
	100

	2.1.2. pavojingų medžiagų ribinio kiekio lygis
	
	
	

	2.2.2. bendrasis plotas:
	m2
	5 277,45
	5 277,45

	2.2.2.1. gyvenamasis
	m2
	3 044,45
	3 044,45

	2.2.2.2. negyvenamasis (verslo)
	m2
	
	

	2.2.2.3. naudingasis
	m2
	4 418,05
	4 418,05

	2.2.2.4. pagalbinis
	m2
	
	

	2.2.2.5. rūsių (pusrūsių)
	m2
	859,40
	859,40

	2.2.2.6. garažų
	m2
	
	

	2.2.2.7. pastogės
	m2
	
	

	2.2.3. pastato tūris
	m3
	17 647
	18 774

	2.2.4. aukštų skaičius
	vnt.
	5
	5

	2.2.5. pastato aukštis
	m
	15,13
	16,90

	2.2.6. pastato atsparumas ugniai (I, II ar III)
	
	I
	I

	2.2.7. atitvarų šilumos perdavimo koeficientas:
	
	
	

	2.2.7.1. sienų
	W/m2K
	1,454
	0,193

	2.2.7.2. langų
	W/m2K
	esamas
	esamas

	2.2.7.3. denginio, stogo
	W/m2K
	1,757
	0,155

	2.2.8. pastato (patalpų) akustinio komforto sąlygų klasė
	m2
	
	


Pagrindiniai rengiamo projekto tikslai yra: suteikti namui estetinės išvaizdos naujumą; sumažinti šilumos nuostolius; sulaikyti drėgmės skverbimąsį į stogą; prailginti gyvenamųjų namų eksploatacijos trukmę.
Techniniame projekte pateikiami sprendiniai, kuriais siekiama pagerinti pastato būklę.

Numatomi šie sprendiniai: pastato nuogrindos rekonstravimas; lauko laiptų rekonstravimas, įrengiant pandusą; pastato fasadų šiltinimas; pastato balkonų rekonstravimas; pastato stogo rekonstravimas; stogelių ties įėjimais rekonstravimas; elektros instaliacijos rekonstravimas (lauko apšvietimo), rekonstruojama zaibosauga.

5.1 pav. Namas prieš modenizavimą. 2008-02-01

5.2. Modernizuojamo namo bendroji techninė specifikacija

Modernizuojamas Žirmūnų g. 30 namas yra priskiriamas ypatingų statinių grupei.

Ypatingas statinys – statinys, kuriame naudojamos ar saugomos pavojingos medžiagos (pagal nustatytus jų ribinius kiekius); statinys, kuriame yra potencialiai pavojingų įrenginių ar atliekami potencialiai pavojingi darbai; sudėtingos konstrukcijos ir sudėtingų technologijų statinys (pagal normatyviniais statybos techniniais dokumentais nustatytus sudėtingumo požymius bei techninius parametrus); visuomenės poreikiams naudojamas pastatas, kuriame vienu metu būna daugiau kaip 100 žmonių; kultūros paveldo statinys. Ypatingų statinių kategorijai priskiriamų statinių sąrašą tvirtina Vyriausybės įgaliota institucija [18].

Projekto įgyvendinimui privalu laikytis šių bendrųjų reikalavimų:

1) Būtina laikytis Statybos įstatymo ir kitų normatyvinių dokumentų, teisės aktų reikalavimų.

2) Darbus gali vykdyti atestuotos firmos ir apmokyti specialistai.
3) Darbai vykdomi, suderinus su statytoju darbų eigą ir tvarką nenutraukiant pastato eksploatacijos, turint statybos leidimą darbų vykdymui. Už darbų saugą atsako rangovas.
4) Statinio projekto vykdymo priežiūra privaloma. Statinio statybos techninė priežiūra privaloma [38].

5) Rangos konkurso pasiūlymams turi būti pateikiami dokumentai, patvirtinantys gaminių, medžiagų ir įrengimų technines charakteristikas, atitinkančias techninių specifikacijų reikalavimus. Rangos konkurso dalyviai prieš teikdami pasiūlymą turi apžiūrėti rekonstruojamą objektą.
6) Statybos metu nerekomenduojama keisti medžiagas, gaminius ar įrengimus kitais, negu pateikta rangos konkurso pasiūlymuose. Darant pakeitimus turi būti gaunamas raštiškas statytojo, statinio statybos techninės priežiūros vadovo ir konsultanto sutikimas.

7) Visos atvežamos į statybą medžiagos, gaminiai bei įrengimai turi turėti pasus ir būti firminiame įpakavime. Medžiagos, gaminiai bei įrengimai turi būti sertifikuoti Lietuvos Respublikoje, turi būti atitikties sertifikatai. Jei tokių nėra - importinėms turi būti užsienio šalių sertifikatai, vietinėms -įmonės paruošti standartai.

8) Darbai vykdomi vadovaujantis gamintojų nustatytomis instrukcijomis darbui su šiomis medžiagomis, gaminiais bei įrengimais.

9) Vykdant statybos darbus statybvietėje ir statinyje turi būti laikomasi saugaus darbo, gaisrinės saugos, aplinkos apsaugos, tinkamų darbo higienos sąlygų užtikrinimo reikalavimų, turi būti užtikrinta trečiųjų asmenų interesų apsauga statybos metu.

10) Bet kurios priemonės įgyvendinimo darbai turi būti atlikti iki galo, rekonstruota pastato dalis turi būti tinkama tolimesnei eksploatacijai. Po rekonstrukcijos neturi pablogėti kitų pastato dalių ir teritorijos elementų eksploatacinės savybės, jie turi būti palikti tokioje pat būklėje, kokioje buvo iki darbų pradžios.

11) Statinio projekto ekspertizė privaloma. Būtini parengti iki statybos darbų pradžios ir statybos metu dokumentai: Darbo projekto brėžiniai, statybos darbų technologijos projektas.
Statybos darbų technologijos (vykdymo) projektas yra techninis dokumentas, kuris nustato konkretaus statinio statybos, kaip technologijos proceso, reikalavimus, nurodo statinio projekto įgyvendinimo būdus bei metodus ir numato konkrečius sprendinius bei priemones, užtikrinančius darbuotojų saugą ir sveikatą. Statybos darbų technologijos projektas privalomas statant, rekonstruojant ar kapitališkai remontuojant ypatingus statinius, statinius saugomose teritorijose, statinius apsaugos zonose, nustatytose įstatymais ir Vyriausybės nutarimais, taip pat atliekant statybos darbus sudėtingomis sąlygomis, veikiančios įmonės (kito objekto) ar veikiančių inžinerinių tinklų bei susisiekimo komunikacijų teritorijose bei tretiesiems asmenims priklausančiuose sklypuose, taip pat atliekant žemės darbus greta esamų statinių, po vandeniu, po žeme ir pan. Statybos darbų technologijos projektą rengia rangovas, arba paveda tai atlikti statinio statybos vadovui.Rengiant statybos darbų technologijos projektą, privaloma vadovautis techninio projekto statybos paruošimo ir organizavimo sprendiniais bei saugaus darbo ir sveikatos taisyklėmis statyboje DT5 – 00. Statybos darbų technologijos projekto sudėtis priklauso nuo konkretaus statinio sudėtingumo, paskirties, žemės sklypo [36, 37].
12) Prieš langų ir kitų gaminių gamybą esamų ir naujų angų matmenis būtina tikslinti vietoje.
13) Atliekant statybos darbus etapais, po pirmame etape atliktų darbų neturi pablogėti kitų pastato dalių ir teritorijos elementų eksploatacinės savybės, jie turi būti palikti tokioje pat būklėje, kokioje buvo iki darbų pradžios. Bet kurios priemonės įgyvendinimo darbai turi būti atlikti iki galo, rekonstruota pastato dalis turi būti tinkama tolimesnei eksploatacijai ir užtikrinti saugią pastato eksploataciją.

14) Statybos darbų metu esamų inžinerinių tinklų (dujų, šilumos, vandentiekio, elektros ryšių) įvadai į pastatą ir nuotekų išvadai turi būti išsaugomi ir nepažeidžiami. Gruntas ties inžineriniais tinklais atkasamas rankiniu būdu.

15) Gruntas ties šilumos tinklų įvadu į pastatą turi būti atkasamas tik rankiniu būdu. Šilumos trasa statybos darbų metu turi būti išsaugoma esama ir nepažeidžiama.

16) Statybos darbų metu turi būti užtikrintas vandentiekio ir nuotekų tinklų funkcionavimas.
5.3. Žirmūnų g. 30 namo architektūriniai bei technologiniai sprendimai

Projektas parengtas pagal projektavimo užduotį, parengtą 2007 m. 06 mėn. 06 d.

5.3.1. Naujos nuogrindos įrengimas, lauko laiptų, įėjimų stogelių atnaujinimas

Ardoma sena betoninių plytelių nuogranda. Aplink visą pastatą įrengiama akmenėlių nuogrinda (600 mm). Esami laiptų turėklai ir esami suoleliai demontuojami. Šalia įėjimų esantys betoniniai vazonai išardomi. Lauko laiptai atnaujinami, juos dengiant pilkos spalvos trinkelėmis. Prie įėjimo durų dedamos siaurų akučių grotelės iš cinkuoto plieno. Po grotelėmis montuojama vonelė iš polimerbetonio su cinkuoto plieno briauna ir nutekėjimo latakas.

Įrengiamas pandusas. Iš abiejų panduso pusių montuojami metaliniai turėklai. Stogelis virš išorės laiptų atnaujinamas. Stogelis ir šoninė įėjimo dalis dengiami pluoštinio cemento plokštėmis. Tarp kolonų po stogeliais tiek kiekvienu įėjimu montuojami mediniai suoleliai. Kolonos, kurios nedengiamos pluoštinio cemento plokštėmis dažomos aplinkos poveikiui atspariais pilkos spalvos dažais.

5.3.2. Fasadų, cokolio šiltinimas, apdailos darbai

Pastato išorės sienos (5.3 pav.) ir cokolis šiltinami (5.4 pav.). Prieš šiltinant fasadą sandarinamos siūlės tarp blokų (5.5 pav.). Nesandarios siūlės tarp sieninių plokščių praleidžia lietaus vandenį į patalpų vidų todėl prieš užsandarinant siūlės tarp sieninių plokščių turi būti išvalomos mechaniškai, paruoštas siūlės vidinis paviršius išvalomas ir gruntuojamas, įspraudžiamas atitinkamas putų profilis ir pistoletu įspraudžiama poliuretaninė masė.
Fasadų apdaila – pluoštinio cemento plokštės Šviesiai rudos spalvos. Cokolio apdaila – tamsiai rudos spalvos tinkas.

Fasadų apdailai naudojamos pluoštinio cemento plokštės (tankis yra 1700 kg/m3). Pluoštinio cemento plokštės šviesiai rudos spalvos. Jos yra atsparios saulei, lietui, vėjui ir sniegui. Plokštės tiekiamos jau gamykloje nudažytos vandens pagrindu 100 % akriliniais dažais, kurie skirti specialiai fibrocementinėms plokštėms. Beasbesčių plokščių sudėtinė žaliava yra Portland cementas. Taip pat plokščių sudėtyje yra celiuliozės plaušų, sintetinių plastiškų plaušelių ir kitų atitinkamų mineralinių priedų. Plokštės išorinė pusė nudažyta akriliniais, vidinė pusė padengta gruntu.

Montuojant plokštes buvo laikomasi technologiniį dalykų, atsižvelgta į tai, kad vidinė plokščių pusė turi vėdintis. Jokiu būdu ventiliacijos negalima uždengti. Ventiliacijos tarpai yra atviri ties apatiniu ir viršutiniu plokštės kraštu, o jų plotis turi būti ne mažesnis kaip 20mm.

Prieš pradedant darbus buvo patikrintas pagrindo tvirtumas.

Montavimas vyko tokia seka: tvirtinimos prie laikančios sienos datelė (reguliuojami kronšteinai); irengiamas horizontalusis karkasas; dedama termoizoliacinė medžiaga su papildoma vėjo izoliacine danga; irengiamas vertikalusis karkasas; daroma vertikalių siūlių juosta, horizontalūs užbaigimo profiliai iš aliuminio; galutinės apdailos plokštės ir horizontalūs užbaigimo profiliai iš aliuminio.

Kad drėgmė nepatektų į konstrukcijos vidų, horizontalioms siūlėms visada naudojamas horizontalios siūlės užbaigimo profilis (nulašėjimo profilis).

Prieš pradedant tvirtinimą, plokštės buvo kalibruojamos: nuo kiekvienos kraštinės apie 1,5 cm. Fasado danga tvirtinama pasirinkus vieną iš būdų – kniedijimo. Atstumas tarp tvirtinimo taškų priklauso nuo plokštės storio, pastato aukščio ir montavimo tipo. Paprastai pastato kampai kenčia nuo vėjo apkrovų, dėl to reikalinga daugiau tvirtinimo taškų [23].
Lakštinė medžiaga tvirtinama ant metalinio karkaso. Prieš tvirtinimą plokštes būtina kalibuoti. Danga gali būti tvirtinama tiek prisukimu, tiek ir kniedijimu. Plokštės tvirtinamos tarp jų paliekant ne mažesnį, kaip 6 mm tarpą. Tvirtinant, vadovautis gamintojo rekomendacijomis (5.2 pav).

Pasirinktos lakštinės apdailinęs medžiagos turi būti sertifikuotos arba pripažintos tinkamomis naudoti Lietuvoje nustatyta tvarka ir turėti atitikties įvertinimo dokumentą. Jų montavimas bei eksploatacija turi būti vykdomas, laikantis gamintojo rekomendacijų [23].

5.2 pav. Sraigtų išdėstymo schema iš „MINTERIT Pluoštinio cemento“ plokščių montavimo instrukcijos [23]

5.3.3. Stogo šiltinimas

Rekonstruojamas stogas – apšiltinamas ir dengiamas nauja rulonine danga (5.6 pav.). Prieš šiltinant stogą nedemontuojama sena rulonine danga. Prieš apšiltinant stogą atliekamas esamos hidroizoliacinės dangos pūslių remontas. Nelygumai pašalinami, juos nupjaunant. Išdūlėjusių sluoksnių dalys pašalinamos. Esamas paviršius išlyginamas. Nelygumai pašalinami, juos nupjaunant. Išdūlėjusi sluoksnio dalis pašalinama. Nuolydis, kur reikia, formuojamas iš keramzito granulių, kurių tankis < 400 kg/m3. Dengiama nauja bituminė stogo danga.
Demontuojami liukai ir montuojami nauji (EI 30). Įrengiami stogo vėdinimo kaminėliai – vienas 60 – 80 m2 plote [34]. Esami ventiliacijos kaminai apskardinami. Pastato parapetai pakeliami iki 0,6 m aukščio nuo stogo dangos (5.7 pav). Pakėlimai montuojami iš suvirintų metalinių kampuočių. Stogo susijungimo vietose su vertikaliais paviršiais, pastarieji turi būti padengti hidroizoliacine danga nuo stogo viršaus aukštyn ne mažiau kaip 30cm [1]. Lietaus vandens nutekėjimo sistema turi užtikrinti gerą vandens nutekėjimą esant didžiausiam lietaus intensyvumui.

5.3.4. Pastato balkonų rekonstravimas

Pastato balkonai praplečiami iki l,3 m nuo išorės sienos apdailos. Balkonų viršutinė dalis įstiklinama stumdomu berėmiu grūdintu stiklu. Balkono apačia iki 1,2m monntuojama iš aliuminio kompozicinių plokščių. Sistema susideda iš viršutinio ir apatinio horizontalių kreipiamųjų aliuminio profilių ir poliuretaniniais klijais stiklo viršuje bei apačioje įtvirtintų aliuminio profilio rėmelių. Iš vidinės balkonų pusės montuojami metaliniai turėklai, kurie dažomi pilka spalva. Balkonus būtina montuoti pagal gamintojo technologiją. Lietaus vanduo nuo balkonų nuleidžiamas pagal gamintojo technologiją. Aliuminio profiliai, ratukų ir stiklų tvirtinimo mazgai turi atlaikyti vėjo apkrovą, prilygstančią štorminiam vėjui.

Balkonų stiklinimas sustumiamais ir prie sienos atlenkiamais berėmio stiklo langais, buvo vykdomas, tik gavus vėjo apkrovos bandymų balkono konstrukcijai, patikros ataskaitą.
5.3.5. Higiena

Gyvenamųjų patalpų oro temperatūra, oro ir atitvarų paviršiaus temperatūrų skirtumas, oro santykinis drėgnis ir kiti parametrai turi tenkinti HN 42-2004 reikalavimus.

Pastatas neatitinka šilumos techninių reikalavimų. Išorės sienos, cokolis ir stogas apšiltinami. Sienų šilumos laidumo korficiento skaičiavimas renovacijai pateiktas 5.1 lentelėje. Stogo šilumos laidumo korficiento skaičiavimas renovacijai pateiktas 5.2 lentelėje.

5.2 lentelė. Sienų šilumos laidumo korficiento skaičiavimas

	Siena
	Storis m
	γ W/(mK)
	R (m2K/W)

	Re – atitvaros išorinio paviršiaus šiluminė varža
	
	
	0,040

	Tinkas
	0,010
	0,570
	0,018

	Blokų siena
	0,350
	0,700
	0,500

	Šilumos izoliacija (ρ = 70 ÷ 80 kg/m3)
	0,120
	0,034
	3,519

	Vėjo izoliacija
	0,030
	0,036
	0,833

	Oro tarpas
	0,030
	0,250
	0,120

	Fasado plokštė
	0,010
	0,400
	0,025

	Ri – atisvaros vidinio paviršiaus šiluminė varža
	
	
	0,130

	
	
	Visa R =
	5,185

	Projektuojamas šilumos perdavimo koeficientas
	U = 1/R*k
	0,193
	W/m2K

	K = 20/(20-(-0,7))
	0,96
	
	

	k – temperatūrinė pataisa
	
	
	

	Reikalavimai pagal STR 2.05.01:2005
	U = 0,2k
	0,192
	W/m2K


5.3 lentelė. Stogo šilumos laidumo korficiento skaičiavimas

	Stogas
	Storis m
	γ W/(mK)
	R (m2K/W)

	Re – atitvaros išorinio paviršiaus šiluminė varža
	
	
	0,040

	Ruloninė stogo danga
	0,020
	0,230
	0,087

	Šilumos izoliacija
	0,060
	0,039
	1,538

	Šilumos izoliacija
	0,160
	0,037
	4,324

	Esamas akyto betono sluoksnis
	0,200
	0,700
	0,286

	Denginio plokštė
	0,100
	2,040
	0,049

	Tinkas
	0,010
	1,150
	0,009

	Ri – atisvaros vidinio paviršiaus šiluminė varža
	
	
	0,100

	
	
	Visa R =
	6,433

	Projektuojamas šilumos perdavimo koeficientas
	U = 1/R*k
	0,155
	W/m2K

	k = 20/(20-(-0,7))
	0,96
	
	

	k – temperatūrinė pataisa
	
	
	

	Reikalavimai pagal STR 2.05.01:2005
	U = 0,16k
	0,1536
	W/m2K

5.3 pav. Pastato išorės sienos šiltinimo mazgas

[image: image44.jpg]Vertikaliy sidliy juosta__

(36mm)

Fasadiné pluodtinio cemento

plokste

Kroteinas _

Kniede

Cokolinis tinkas
Vertikali hidroizoliacija
Akmeneéliy nuogrinda
_Betono bgrteli;

Betonas C 12/15 |

U—  oro tarpas 30mm

JLQ,._ 350
)
o

o ;\ 7 Véjo izoliacija 30mm

Sieniné ploksté

Polistireninis putplastis :
- stipris gniuzdant
>100KP2;

- 8=70mm;

- Ads=0.036 W/m*K,

_ ISoriné rasio siena





5.4 pav. Pastato išorės cokolio šiltinimo mazgas, U = 0,19 W/m2K

5.5 pav. Fasado siūlių sandarinimo mazgas tarp blokų prieš pradedant fasado šiltinimą

5.6 pav. Stogo apšiltinimo detalė

5.7 pav. Stogo parapeto detalė

6. Modernizuotų gyvenamųjų namų fizinės būklės tyrimas Žirmūnų mikrorajone
6.1. Stambiaplokščio namo modernizavimas Žirmūnų g. 30
Stambiaplokščio gyvenamojo namo, esančio Žirmūnų g. 30 Vilniuje, renovacijos stebėjimai ir tyrimai atlikti siekiant ištirti esamo gyvenamojo namo buklė po renovacijos.

Stambiaplokštis gyvenamasis namas, esantis Žirmūnų g. 30 Vilniuje, pastatytas 1965 metais pagal tipinį projektą I-464A-15LT, paruoštą sovietmečiu Lietuvos miestų statybos projektavimo instituto. Namas yra 5 aukštų, 100 butų, eksploatuojamas jau 42 metų. Tokių namų teorinė eksploatacijos trukmė 100-125 metai [4].
Namo modernizavimo projektą paruošė Vilniaus įmonė „UAB STATYBOS STRATEGIJA“. Renovacija vyko nuo 2007 metų 10 mėn. iki 2008 metų 11mėn (6.1 pav). Po renovavimo namas priskirtas B energinio naudingumo klasei (iš viso jų yra septynios – A,B,C,D, E,F,G, aukščiausia – A klasė) [11].

6.1 pav. Namas po modernizacijos 2008-12-01

Name buvo renovuojamos išorinės sienos, langai, laiptai, išorinės durys, balkonai-lodžijos, stogas, vidaus ir išorės inžineriniai tinklai bei pertvarkyta šalia namo esanti teritorija. Modernizacijos tikslas buvo:

1. Pagerinti žmonių gyvenamąją aplinką – norminį gyvenamųjų patalpų komfortą. Gyvenamųjų patalpų oro temperatūra, oro ir atitvarų paviršiaus temperatūrų skirtumas, oro santykinis drėgnis, anglies dvideginio (CO2) koncentracija bei kiti parametrai turi tenkinti Higienos normos HN 42- 2004 reikalavimus.
2. Suteikti namui bei jo aplinkai estetinio vaizdo naujumą.

3. Sumažinti šilumos nuostolius pro namo išorines atitvaras bei anglies dvideginio ir kitų teršalų emisiją į atmosferą.
4. Sumažinti drėgmės skverbimąsi į išorines sienas bei sustabdyti fasadų dėvėjimąsi.
5. Prailginti namo eksploatacijos trukmę bei padidinti jo rinkos kainą.
6. Remiantis namo renovacijos stebėjimais, pateikti pasiūlymus kitų stambiaplokščių namų renovacijos gerinimui.
6.2. Namo modernizacijos stebėjimų bei tyrimų tikslas

Vilniuje ir Lietuvoje tokia stambiaplokščio namo renovacija atliekama jau ne pirmą kartą. Kadangi stambiaplokščių namų renovaciją – modernizavimą numatoma ženkliai plėsti, tai siekiant sėkmingos tolimesnės tų namų renovacijos būtina įvertinti ankstesnių renovacijų patirtį, vengti anksčiau pasitaikiusių klaidų. Be to, po renovacijos būtina patikrinti namo gyvenamųjų patalpų komforto parametrus – patalpų oro temperatūrą, oro ir atitvarų paviršiaus temperatūrų skirtumus, oro santykinį drėgnį, anglies dvideginio (CO2) koncentraciją. Gautus rezultatus būtina sulyginti su Higienos normoje HN 42-2004 [20] pateiktais dydžiais bei komforto parametrais nustatytais prieš namo renovaciją. Pagrindinis tikslas: stebėti namo renovacijos eigą, laboratoriniais prietaisais ištirti gyvenamųjų patalpų komforto parametrus – patalpų oro temperatūrą, oro ir atitvarų paviršiaus temperatūrų skirtumus, oro santykinį drėgnį, anglies dvideginio (CO2) koncentraciją, gautus rezultatus sulyginti su Higienos normoje HN 42-2004 [20] pateiktais dydžiais bei komforto parametrais nustatytais prieš namo renovaciją, nustatyti išorinių sienų šilumos perdavimo koeficientus, padaryti išvadas ir rekomendacijas kitų namų renovacijos gerinimui.

6.3. Namo modernizacijos stebėjimų bei tyrimų metodika

Stambiaplokščio gyvenamojo namo, esančio Žirmūnų g. 30 Vilniuje, renovacijos stebėjimai buvo atliekami vizualiai, naudojant skaitmeninį foto aparatą Canon iXus 55, linijinio matavimo prietaisus bei drėgnomatį ALMEMO 2290-8.

Patalpų komforto parametrų tyrimas buvo atliekamas prisilaikant Higienos normoje HN 42:2004 nurodytos metodikos. Šiam tyrimui buvo naudota specialiai sukomplektuota laboratorinė įranga ALMEMO® (Vokietija). Namo išorinių sienų šilumos perdavimo koeficientui U nustatyti buvo pasirinkta Vokietijos IEMB institute naudojama klasikinė metodika [16]. Pagal šią metodiką išorinės atitvaros šilumos perdavimo koeficientas U nustatomas matuojant šilumos srautus q, patalpos oro temperatūrą θi bei išorės oro temperatūrą θe (6.2 pav.) ir apskaičiuojant pagal 1 formulę [9].

Čia: q – išmatuotų išorinių atitvarų šilumos srautų vidurkis, W/m²; θi – išmatuotų patalpos oro temperatūrų vidurkis, ºC; θe – išmatuotų išorės oro temperatūrų vidurkis, ºC.

6.2 pav. Išorinių sienų šilumos srautų ir temperatūrų matavimo principinė schema [9]
Šiam tyrimui buvo sukomplektuoti specialūs sukalibruoti laboratoriniai matavimo prietaisai (6.3 pav.) su programiniu kompiuteriniu valdymu. Šilumos srautai ir temperatūros buvo matuojami kas 30 min. Gauti duomenys iš matavimo prietaisų atminties kompiuteriu buvo nuskaitomi, atlikta jų analizė, nubraižyti grafikai ir daromos išvados.

[image: image51.jpg]



6.3 pav. Patalpų komforto parametrų ir išorinių sienų šilumos srautų matavimo su laboratoriniais prietaisais vaizdas
6.4. Namo renovacijos stebįjimų rezultatai

6.4.1. Stogas

Žirmūnų g. 30 namo renovacija buvo pradėta nuo stogo. Seną ritininę stogo dangą (sovietinį ruberoidą) visais atvejais būtina pašalinti, todėl, kad po ja gali pasitaikyti drėgmės bei pavojingų organinių teršalų. Drėgmės ir organinių teršalų stogo konstrukcijoje palikti negalima, kadangi dėl to bus blogai izoliuojama šiluma, gali veistis mikromicetai. Tačiau šiuo atvėju buvo pasirinktas kitas variantas, sena stogo danga palikta. Dėl to, kaip matome gautų tyrimų rezultatuose ir pateiktuose skaičiavimuose, negautas reikiama šilumos perdavimo koeficientas stogui.
Skaičiavimams duomenis imame iš gauto grafiko (2 priedas, 2 pav.).

Skaičiavimai:

 - šilumos perdavimo koeficientas modernizuotų atitvarų [W/m2K];

 - oro temperatūra viduje ir išorėje [oC].

Išvada: Stogo šilumos perdavimo koeficientas ir stogo šiluminė varža po modernizacijos 2,27 karto mažesnis už numatytas projektes, kurios  yra:  U = 0,155 W/m2K, R = 

6,433 mK/W

.
Prieš įrengiant ritininę hidroizoliacinę dangą vertikalioje mūrinėje sienoje, mūro siūlės buvo visiškai užpildytos, o paviršius išlygintas; stogo susijungimo vietose su sienomis ir kitais vertikaliais paviršiais pastarieji padengti hidroizoliacinę danga nuo stogo viršaus aukštyn ne mažiau kaip 300 mm. Hidroizoliacinės dangos kraštas vertikaliame paviršiuje buvo patikimai užsandarintas, kad į stogo konstrukcijas nepatektų vanduo.

Pastato parapetai pakelti iki 0,6 m aukščio nuo stogo dangos. Stogo susijungimo vietose su vertikaliais paviršiais, pastarieji buvo padengti hidroizoliacine danga nuo stogo viršaus aukštyn ne mažiau kaip 30cm. [34]. Parapetų skarda pakeista nauja. Parapetų skardos montuojamos itin kruopščiai, siekiant užtikrinti, kad vanduo nuo parapeto netekėtų ant fasado. Skardiniai parapeto elementai, skirti vandens nuvedimui ir apsaugai nuo audros, buvo montuojami pagal gamintojo technologiją. Dabar jos nuolydis esti į stogo pusę kaip reikalauja STR 2.05.02:2001 „Statinių konstrukcijos. Stogai“ IV. skyriaus 64.3. punkto nuoroda tegia, kad parapetų viršaus nuolydis turi būti į stogo pusę ir ne mažesnis kaip 2,9 ° [34].

Atliekant stogo renovacijos darbus, buvo išsaugomos visos ilajas nuo užteršimo. Lietaus vandens nutekėjimo sistema turi užtikrinti gerą vandens nutekėjimą esant didžiausiam lietaus intensyvumui.

Ant stogo buvo įrengta nauji vėdinimo kaminėliai, bei patiesiamas naujas žiabolaidis (6.5 pav.). Stogo uždengto ritininė bitumine danga vėdinimas būtinas, kad jame nesusikauptų drėgmė garo pavidalu iš pastato vidaus. Ventiliacijos kaminėliai įrengti naujos dangos vėdinimui – vienas kaminėlis 60 – 80 m2 plote. Esami ventiliacijos kaminai apskardinti [34].

Rezultate renovuoto namo stogo bendrą kokybę galima vertinti teigiamai (6.4 ir 6.5 pav.).

6.4 pav. Stogo vaizdas prieš moderbizaciją

6.5 pav. Stogo vaizdas bebaigiant modernizaciją
6.4.2. Išorės sienos
Fasadų apdailai naudojamos pluoštinio cemento plokštės. Apie 2500 m2 sienų plotas apšiltintas 120 mm storio akmens vata. Ant jos užklotas papildomas vėjo izoliacinis – 30 mm storio kietos mineralinės vatos sluoksnis. Antžeminė pamato dalis apšiltinta kietu polistireniniu putplasčiu.
Nagrinėjant fasadų apdailos kokybę nustatyta, kad siūlių pločiai tarp „MINTERIT“ plokščių daugelyje vietų yra skirtingi (6.6 pav.).

6.6 pav. Žirmūnų g. 30-ojo namo siūlių tarp „MINTERIT“ plokščių fragmentas
Toks siūlių skirtingas plotis yra susietas su namo sieninių plokščių bei tarp jų esančių siūlių nevienodais matmenimis. Daugelyje vietų renovuojamo namo sieninių plokščių pločiai, aukščiai bei siūlių pločiai skyrėsi net iki kelių cm. Tai rodo, kad norint išgauti gerą fasadų kokybę pradžioje reikia atlikti tikslius fasadų apmatavimus, kiekvienai fasado vietai paruošti tinkamų matmenų fasadų apdailos plokštes ir tinkamai jas pritvirtinti. Tačiau toks veiksmas yra ilgai trunkantis, brangus ir reikalauja daug darbo jėgos sąnaudų. Vokietijos patirtis rodo, kad tokia šiltinimo sistema yra pati brangiausia. Ši šiltinimo sistema yra net 2,2 karto brangesnė už šiltinimo sistemą su polistireniniu putplasčiu nutinkuotu plonasluoksniu tinku [9].

Visais atvejais išorines sienas reikia saugoti nuo drėgmės ir teršalų. Be to, nuo lietaus vandens poveikio mineralinė vata sudrimba.

Vasarą vanduo iš mineralinės vatos gali išgaruoti. Tačiau vėlyvo rudens lietaus vanduo mineralinėje vatoje gali užsilaikyti iki žiemos, ten gali užšalti ir smarkiai pabloginti šilumos izoliacijos šiluminę varžą. Juk vandens šilumos laidumo koeficientas yra apie 25 kartus didesnis už oro šilumos laidumo koeficientą, o ledo net iki 100 kartų [9].

Su lietaus vandeniu į mineralinę vatą patekę teršalai joje užsilaiko ilgam. Laikui bėgant, ant drėgnų teršalų gali veistis įvairūs parazitai – mikromicetai ir sugadinti ne tik šilumos izoliacinius parametrus, bet ir fasadų apdailą. Šie faktai rodo, kad šiltinimo sistema, kuri praleidžia į sieną lietaus vandenį, yra nepatikima ir tokios šiltinimo sistemos Lietuvoje nerekomenduotinos.
Prieš apšildant sienas, jos buvo nuplautos fungicidais, tai reikalinga kad sunaikinti pelėsinius grybus kurie per ilgą laiką nuo drėgmės apsigyveno sienų betoninėse plokštėse. Jei tai nabūtų padaryta fasado laukia tokia ateitis kaip parodyta 6.7 pav., pelėsiniai grybai prasiskverbia pro šilumos izoliaciją ir per fasadines apdailos plokštes plinta tolyn.

6.7 pav.Vieno Vilniaus daugiabučio apšiltinto namo siena

6.4.3. Cokolis

Analizuojant Žirmūnų g. 30 namo cokolio padarytą mazgą (5.3 pav.), pastebėta, kad šis mazgas nėra tobulas, yra du nukrypimai, tai sienos šilumos izoliaciją nenuleista žemyn ant cokolio, bei cokolio apdaila plonasluoksniu tinku.

Sienos šilumos izoliacija turi būti nuleista žemyn ant cokolio 100 mm. Tai darytina dėl to, kad prie cokolio jungties su rūsio perdanga nesusidarytų šalčio tiltelis. Teisingas mazgas parogytas 6.8 pav.

Cokolis apšiltintas 70 mm storio polistireniniu putplasčiu „EPS 70“ ir nutinkuotas plonasluoksniu tinku. Tokioje cokolio šiltinimo sistemoje gali susikaupti iš grunto migruojanti drėgmė ir gadinti cokolio apdailą bei šilumos izoliaciją.

Kad išvengti kylančių problemų, yra siūlomas kitas mazgas. Jis yra pateiktas Statybos taisyklėse „Atitvarų šiltinimas polistireniniu putplasčiu“ [31]. Šiame mazge fasadinį tinką keičia ventiliuojamas fasadas su Minerito ar kitomis panašiomis plokštėmis (6.8 pav., 6.9 pav.). 6.8 pav pateiktoje cokolio šiltinimo schemoje: 1 – išorinė  rūsio siena; 2 – vientisas klijų sluoksnis; 3 – šilumos izoliacija; 4 – „T“ formos nerūdijančio arba cinkuoto metalo profilis; 5 – cinkuoto metalo kampainis; 6 – cokolio apdailos plokštė; 7 – šiltinama pirmojo aukšto siena; 8 – rūsio perdanga; 9 – šilumos izoliacija; 10 – tarpas 25-40 mm; 11 – cokolinis profilis; 12 – ritininė izoliacija.  

6.8 pav. Modernizuojamų stambiaplokščių namų su nešildomu rūsiu cokolio šiltinimo schema [31]

[image: image61.emf]
6.9 pav. Modernizuoto stambiaplokščio namo esančio Žirmūnų g. 3, teisingai įrengto cokolio siena pagal 6.8 pav. pateiktą mazgą

Vykdant cokolio šiltinimo statybos darbus buvo pastebėta netinkama polistireninio putplasčio klijavimo technologija (6.10 pav.).

6.10 pav. Žirmūnų g. 30 namo cokolio šiltinimas

„Pastatų išorinių sienų šiltinimo sistemų natūriniai tyrimai rodo, kad Lietuvoje nemažai atvejų, kai pastatų išorinės sienos šiltinamos nekokybiškai, neprisilaikant reglamentų, taisyklių bei rekomendacijų nuorodų, lyg pastatai būtų statomi keleriems metams“, – teigia dr. Č. Ignatavičius [5].

6.11 pav. Neteisingai priklijuotos šilumos izoliacijos fragmentai, iškraipymo galimybės [5]
Išorinio apšiltinimo su plonasluoksnio tinko apdaila stebėjimai rodo, kad šiltinimo sistema dažnai neteisingai tvirtinama prie šiltinamos sienos. Šilumos izoliacijos plokštės klijuojamos padrikai ir tik atskirose vietose (6.11 pav.). Dėl to tarp šiltinamos sienos ir šilumos izoliacijos susidaro erdvės bei kanalai, kuriais gali laisvai judėti iš pastato išeinanti šiluma. Toliau ši šiluma randa šilumos izoliacijoje laisvesnes, mažiau užsandarintas vietas ir laisviau išeina į išorę. Tokios vietos dažniausiai esti siūlėse tarp šilumos izoliacinių plokščių [5].

Dėl tokio neteisingo šilumos izoliacijos klijavimo išorinių sienų šiltinimas praranda savo efektyvumą, pastatuose susidaro didesni šilumos nuostoliai, fasa​duose tampa matomos šilumos izoliacijos siūlės, gadinančios pastatų išvaizdą. Padrikai priklijuotos šilumos izoliacijos plokštės eksploatacijos eigoje nuo aplinkos pokyčių išsikraipo, plonasluoksnėje fasado apdailoje susidaro net plyšiai (6.11 pav.). Pro plyšius j šilumos izoliaciją gali skverbtis drėgmė bei teršalai. Drėgmė su teršalais nesandarioje šilumos izoliacijoje gali išstumti neužsandarintą orą ir ženkliai padidinti šiltinamos sienos šilumos pralaidumą, nes vandens šilumos laidumas esti net 24 kartus didesnis už oro šilumos laidumą. Be to, vanduo gali pažeisti tinke esančio stiklo plaušo tinklelio dispersinę apsaugą ir susilpninti plonasluoksnį tinką. Vanduo iš šilumos izoliacijos gali išgaruoti, tačiau teršalai lieka. Drėgnoje bei teršalais užterštoje šilumos izoliacijoje gali veistis mikroorganizmai, sklisti nemalonūs kvapai, fasaduose gali atsirasti dėmės ir pan. Siekiant išvengti išvardintų blogybių, šilumos izoliacines plokštes būtina klijuoti prisilaikant tam skirtų reglamentų, taisyklių bei rekomendacijų. Klijuojant šilumos izoliacines plokštes, išskyrus mineralinės vatos elementus „LAMELLA“, būtina vientisai sutepti plokščių kraštus bei keliose vietose viduje (6.12 pav.). Mineralinės vatos elementus „LAMELLA“ būtina sutepti klijais ištisai. Plokščių briaunos klijais nete​pamos, kad nesusidarytų šalčio tilteliai. Šilumos izoliacijoje pasitaikantys atviri plyšiai bei kiaurymės užkaišomi tomis pačiomis šilumos izoliacijomis. Esant polistireniniam putplasčiui plyšių sandarinimui galima naudoti poliuretanines montavimo putas. Taip apšiltintose sienose yra užsandarinamas iš patalpų išeinantis šiltas oras, apšiltinimas tampa efektyvesnis ir patvaresnis [5].

6.12 pav. Šilumos izoliacijos plokštė su teisingai užteptais klijais [31]
Dar vienas netinkamai padarytas sprendimas, tai vietoje rūsio langų idėtos skardinės grotelės (6.13 pav.). Tai žinoma pagerina patalpų vėdinimą, bet žymiai pablogina 1-ojo aukšto butų komforto parametrus, t.y. grindų temperatūrą. Ji netenkina norminių reikalavimų. Šis sprendima būtų priimtinas, jei rūsyje lubos būtų apšiltintos.
Prie pastato padaryta nuogrinda nelaikantis technologinių reikalavimų (6.13 pav.). Prie tinkuoto paviršiaus ryšiumi su skaldos nuogrinda nepatiesta drenažinė membrana. Dabar drėgmė prasidrenavusi pro skaldą lengvai pateks prie tinkuotos cokolio sienos ir prasiskverbs po polistirenu putplasčiu.
Daugiafunkcė medžiaga yra duobėti lakštai (6.14 pav., a) iš sutankinto polietileno (HDPE). Jie gali būti naudojami kaip savarankiška hidroizoliaciją, kaip įrengtos hidroizoliacijos papildymas ir apsauga nuo mechaninių pažeidimų (6.14 pav., b), kaip drenažinis sluoksnis horizontaliosiose bei vertikaliosiose hidroizoliacinese sistemose ir kaip ventiliacinis sluoksnis, atliekant drėgnų paviršių apdailą (6.14 pav., c). Atsižvelgiant į paskirtį, medžiagos storis ir profilio aukštis būna skirtingi, be to, ji gali būti gaminama su papildomai pritvirtintu sintetiniu tinkleliu arba poliesterio pluošto sluoksniu [14].

6.13 pav. Žirmūnų g. 30 namo cokolio fragmentas

6.14 pav. Duobėti lakštai HDPE ir jų naudojimo hidroizoliacinese sistemose pavyzdžiai: a – HDPE lakšto fragmentas, b – hidroizoliato apsauga nuo mechaninių pažeidimų, c – hidroizoliatas ir ventiliacinis apdailos sluoksnis; 1 – gruntas, 2 – HDPE lakštas, 3 – hidroizoliacija, 4 – pastato siena, 5 – sienos apdailos sluoksnis [14]
6.4.4. Langai

Renovuojamame name dalį langų gyventojai buvo pasikeitę anksčiau. Tenka konstatuoti, kad dalis anksčiau keistų langų buvo skirtingų tipų, skirtingų matmenų, su vėdinimo orlangiais ir be jų. Dauguma langų staktos buvo smarkiai įkištos į sieninę plokštę (6.8 pav.) ir dėl to ant tų langų angokraščių nebuvo vietos šilumos izoliaciai bei jos apdailai uždėti. Angokraščių šilumos izoliaciją teko ploninti iki 20 mm ir prie jos glausti apdailą. Be to, dėl anksčiau sudėtų skirtingų matmenų langų buvo sunku padaryti langų angokraščius vienoje fasado vertikalėje, buvo sunku kokybiškai padaryti angokraščių kampus. Analogiška situacija buvo ir su išorinėmis durimis. Ryšium su tuo, keičiant stambiaplokščių namų langus ir išorines duris, būtina statyti naujus langus ir išorines duris su pastorintomis staktomis, t. y. išorėje staktos prie angokraščių turi likti ne mažiau kaip 50 mm (6.15 pav.). Tada galima bus angokraščius kokybiškai apšiltinti ir kokybiškai padaryti jų apdailą. Šios nuorodos būtinai turėtų laikytis visos langus keičiančios firmos [9].

6.15 pav. Fasado fragmentas su neteisingai įdėtu langu
6.4.5. Gyvenamųjų patalpų komforto parametrų tyrimas modernizuotuose Žirmūnų mikrorajono name

Namo gyvenamųjų patalpų komforto parametrai buvo tirti keturiuose butuose: 2-me, 18-me, 83-me ir 99-me. Dvejuose galiniuose butuose pirmame aukšte (2-me ir 83-me) bei dvejuose galiniuose butuose penktame paskutiniame aukšte (18-me ir 99-me). Šie butai buvo pasirinkti todėl, kad jie yra kampiniai, turi daugiausia išorinių aitvarų. Tyrimai buvo atliekami su vienoda laboratorine įranga vienu metu dvejuose butuose.

Tyrimo rezultatai pateikti 2 priede, 1 – 16 pav. Gyvenamųjų patalpų komforto parametrų tyrimo eigoje išorės oro temperatūra paros laikotarpyje svyravo nuo + 0,5 °C iki + 2,5 °C.  Išorės oro temperatūros svyravimai ties pirmu ir ties penktu aukštu buvo panašūs (žr. 2 priedas, 1, 5, 9 ir 13 pav.).

Gyvenamųjų patalpų oro temperatūra. Matavimo rezultatai ( žr. 2 priedas, 2, 6, 10 ir 14 pav.) rodo, kad 02 ir 18 butų gyvenamųjų patalpų vidutinė oro temperatūra tyrimo laikotarpyje svyravo nuo 16,4 °C iki 20,0 °C, t. y. ši temperatūra buvo mažesnė už normos HN 42:2004 nurodytą komforto temperatūrą 20 – 24 °C. 02-me bute (pirmame aukšte) vidutinė oro temperatūra buvo apie 20,0 °C. Bet kaip matome grafike (žr. 2 priedas, 6 pav.) pastebėtas grindų temperatūros kritimas apie 4 °C. Taip yra todėl, kad nebuvo apšiltinta pirmojo aukšto perdanga ir kitas svarbus dalykas, kad rūsio langai yra atviri. Šiuo atveju pagerinama rūsio patalpų ventiliacija, bet pabloginama gyvenamų patalpų komforto parametrai. Ištaisyti padėtį Žirmūnų g. 30 name, rekomenduojama papildomai šiltinti rūsio perdangą. 18-me bute (penktame aukšte) vidutinė oro temperatūra buvo apie 20,5 °C. Bet kaip matome grafike (žr. 2 priedas, 10 pav.) pastebėtas lubų temperatūros kritimas apie 2 °C. Taip yra todėl, kad modernizuojant stogą nebuvo apšiltinta sena ruloninė danga. Stogo varža tesiekia R = 2,833 m2K/W, t. y. 2,27 karto mažesnė nei projekte. Skaičiavimai pateikti 6.4.1 skyriuje. 
Gyvenamųjų patalpų oro santykinis drėgnis. Gyvenamųjų patalpų oro santykinio drėgnio matavimo rezultatai ( žr. 2 priedas, 3, 7, 11 ir 15 pav.) rodo, kad oro santykinis drėgnis matavimo metu svyravo nuo 39 % (83-me bute) iki 62 % (18-me bute). 18 ir 99 butuose oro santykinis drėgnis buvo Higienos normos HN 42:2004 nurodyto komforto 40 – 60 % diapazone. 02-me bute oro santykinis drėgnis buvo 35 – 40 %, t. y. jis buvo mažesnis už norminį komfortinį drėgnį 40 – 60 %. Pamažintas oro santykinis drėgnis 02 bute susidarė dėl nepakankamo buto vėdinimo. 18-me bute oro santykinis drėgnis buvo 40 – 62 %, t. y. jis buvo didesnis už norminį komfortinį drėgnį 40 – 60 %. Padidintas oro santykinis drėgnis 18-me bute susidarė dėl nepakankamo buto vėdinimo. Esant padidintam oro santykiniam drėgniui, bute gali užsiveisti žmonių sveikatai kenkiantys mikromicetai. Siekiant pagerinti buto mikroklimatą būtina mažinti jo oro santykinį drėgnį bei didinti oro temperatūrą.

Anglies dvideginio (CO2) koncentracija gyvenamuose patalpose. Matavimų rezultatai ( žr. 2 priedas, 4, 8, 12 ir 16 pav.) rodo, kad anglies dvideginio (CO2) koncentracija gyvenamose patalpose kito nuo 0,01 % iki 0,17 %. Didžiausia iki 0,17 % CO2 koncentracija buvo pirmo aukšto nevėdinamame 83-me bute (žr. 2 priedas, 16 pav.). Šio buto gyventojai aiškino, kad mažai vėdina patalpas, nors būte oro temperatūra siekė iki 23 oC. Padidinta anglies dvideginio koncentracija bute susidarė dėl nepakankamo buto vėdinimo. Kituose butuose anglies dvideginio koncentracija buvo leistinose ribose.

7.Šilumos energijos sunaudojimo tyrimas po namų modernizavimo

Žirmūnų g. 30 namas buvo renovuotas. Darbai pradėti 2008 metų vasario mėnesį ir baigti 2008 metų lapkričio mėnesį.

Remiantis „Vilniaus energija“ duomenimis, šiuo metu sostinėje galioja 23,688 ct/kWh šilumos kaina [12]. Skaičiavimams pateiktos vidutinės mėnesių temperatūros oC [13].
Žirmūnų g. 30 namas, nerenovuotas, kuriame yra 100 butų, tai sudaro 4 418,05 m² naudingo namo ploto.Šaltuoju metų laikotarpiu šiluma, sunaudojama namo šildymui, gyvatukui ir karšto vandens paruošimui, duomenys pateikti 7.1 lentelėje.


7.1 lentelės paaiškinimai:

* Šilumos kiekis šildymui MW, esant Θi = 1 °С temperatūrai gyv. patalpose paskaičiuotas dalinant suvartotą šilumos kiekį iš išorės ir vidaus temperatūrų skirtumo.

** Šilumos kiekis šildymui MW, esant Θi  = 20 °С temperatūrai gyv. patalpose paskaičiuotas dauginant šilumos kiekį esant Θi  = 1 °С temperatūrai gyv. patalpose iš 20.

QN20 − šilumos energijos kiekis nemodernizuoto namo šildymui, MW.

QM20 − šilumos energijos kiekis modernizuoto namo šildymui, MW.

Santykinė šilumos energijos ekonomija per gruodžio, sausio ir vasario mėn.:

QN20 − QM20 = 279,3 – 203,1 = 76,2 MW. (4)
Santykinė išlaidų ekonomija už šildymą per gruodžio, sausio ir vasario mėn.

X1 − X2  = 66160,58 – 48110,32 = 18 050,26 Lt. (5)
Išvada: Sutaupoma 27,3 % šilumos energijos po namo modernizavimo. Nors buvo numatyta sutaupyti po namo modernizacijos iki 50 % šilumos energijos.

	7.2 lentelė. Atitvarų šilumos perdavimo koeficientų Žirmūnų g. 30 namo teorinis skaičiavimas panaudojus Vokiečių kompanijos BASF kompiuteriniu programiniu paketu „Construction Assistant 2008. The heat efficiency advisior“

	 Atitvaros
	Atitvarų plotai m2
	Atitvarų šilumos perdavimo koeficientas U [W/m2K] prieš modernizaciją
	Atitvarų šilumos perdavimo koeficientas U [W/m2K] po modernizaciją

	1. Sienos
	2 438
	1,454
	0,186

	2. Stogas
	1 160
	1,243
	0,149

	3. Cokolis
	298
	1,493
	0,351

	4. Langai
	838
	2,703
	1,195


	7.3 lentelė. Projektiniai atitvarų šilumos perdavimo koeficientų Žirmūnų g. 30 namo

	 Atitvaros
	Atitvarų plotai m2
	Atitvarų šilumos perdavimo koeficientas U [W/m2K] prieš modernizaciją
	Atitvarų šilumos perdavimo koeficientas U [W/m2K] po modernizaciją

	1.Sienos
	2 438
	1,454
	0,193

	2.Stogas
	1 160
	1,757
	0,155

	3.Cokolis
	298
	1,600
	0,501

	4.Langai
	838
	2,801
	1,195


7.4 lentelė. Teorinis sutaupomas šilumos energijos kiekis Žirmūnų g. 30 name po jo modernizavimo

	Atitvaros
	Šilumos energijos nuostoliai kWh/a iki namo modernizavimo, esant oro temperatūrai gyvenamosiose patalpose 20 oC

θt20ir
	Šilumos energijos nuostoliai kWh/a po namo modernizavimo, esant oro temperatūrai gyvenamosiose patalpose 20 oC

θt20pr
	Sutaupomas šilumos energijos kiekis kWh/a namo apšildymui po jo modernizavimo, esant oro temperatūrai gyvenamosiose patalpose 20 oC

θt20ir - θt20pr

	1.Sienos
	14 179 408,0
	1 813 872,0
	12 365 536,0

	2.Stogas
	5 767 520,0
	691 360,0
	5 076 160,0

	3.Cokolis
	444,9
	104,6
	340,3

	4.Langai
	9 060 456,0
	4 005 640,0
	5 054 816,0











     Viso: 22 496 852,3 kWh/a

Skaičiavimas:

1. Sienoms

2. Stogui

3. Cokolis

4. Langai

  – šilumos kiekis išeinantis per išorines atitvaras [kWh/a];

Remiantis „Vilniaus energija“ duomenimis, šiuo metu sostinėje galioja 236,88 Lt/MW šilumos kaina [12], tai sudarytų 225 MW šilumos energijos, sutaupymas siektų iki 53298 Lt/a (su PVM). Ir tai sudadytų apie 50 % šilumos energijos per šildymo sezoną.
8. Išvados ir rekomendacijos
Remiantis baigiamojo magistro darbo užduotimi ir atlikus stambiaplokščių gyvenamųjų namų fizinės būklės iki jų modernizavimo ir po modernizavimo moksline analize, gyvenamųjų patalpų komforto parametrų ir šilumos energijos sunaudojimo iki namų modernizavimo ir po modernizavimo tyrimais, stambiaplokščių gyvenamųjų namų konstrukcinių, technologinių sprendinių bei ekonominių parametrų ir jų pagrindimo analize, modernizavimo eigos stebėjimais daromos tokios išvados:

1. Pagal baigiamojo magistro darbo užduotį tirtų nemodernizuotų stambiaplokščių gyvenamųjų namų cokolių, fasadų, juose esančių siūlių bei kitų išorėje esančių elementų apdaila yra susidėvėjusi ir ji netenkina Lietuvos statybos reglamento STR 1.12.05:2002 „Gyvenamųjų namų naudojimo ir priežiūros privalomieji reikalavimai ir jų įgyvendinimo tvarka“.
2. Atliekant tyrimą pagal baigiamojo magistro darbo užduotį, nustatyta, kad nemodernizuotų namų fasadai, cokoliai ir kiti išorėje esantys elementai yra dėmėti, padengti dulkėmis, mikroorganizmais bei kitais teršalais, metaliniai elementai paveikti korozijos.

3. Atliekant tyrimą pagal baigiamojo magistro darbo užduotį, nustatyta, kad pro nemodernizuotų eksploatuojamų namų fasadų apdailą į sienas patenka padidintas drėgmės kiekis. Dėl to sienos blogiau izoliuoja šilumą. Drėgmė aktyvina fasadų apdailos bei sienose esančio metalo gedimus, dėl to ant sienų daugiau kaupiasi teršalai, aktyviau veisiasi mikroorganizmai, susidaro ženklios dėmės.

4. Atliekant tyrimą pagal baigiamojo magistro darbo užduotį, nustatyta, kad nemodernizuotų namų šiluma daugiausia išeina pro rūsio nesandarius švieslangius, pro cokolius, dalinai pro pravertus gyvenamųjų patalpų langus, po palangėmis bei galines sienas.

5. Atliekant tyrimą pagal baigiamojo magistro darbo užduotį, nustatyta, kad visų tirtų pirmo aukšto gyvenamųjų patalpų grindų paviršiaus temperatūra yra per žema, ji netenkina Lietuvos higienos normos HN 42:2004 „Gyvenamųjų ir viešojo naudojimo pastatų mikroklimatas“, taip pat netenkina Lietuvos statybos reglamento STR 1.12.05:2002 „Gyvenamųjų namų naudojimo ir priežiūros privalomieji reikalavimai ir jų įgyvendinimo tvarka“ reikalavimo teigiančio, kad gyvenamojo namo savybės turi atitikti privalomųjų reikalavimų visumą per visą ekonomiškai pagrįstą statinio naudojimo trukmę arba iki sprendimo statinį nugriauti priėmimo datos.

6. Atliekant tyrimą pagal baigiamojo magistro darbo užduotį, nustatyta, kad esant gyvenamose patalpose žemai oro temperatūrai, patalpos yra nevėdinamos ir dėl to jose pakyla oro santykinis drėgnis iki 77 % (leistina 40 – 60 %.), bei anglies dvideginio (CO2) koncentracija iki 0,55 % (leistina iki 0,1 %), tokia aplinka netenkina Lietuvos higienos normų HN 42:2004.

7. Atliekant tyrimą pagal baigiamojo magistro darbo užduotį, nustatyta, kad šaltuoju laikotarpiu, modernizuoto stambiaplokščio namo visuose tirtose gyvenamose patalpose oro temperatūra buvo normos HN 42:2004 nurodyto komforto zonoje, gyventojai, turėdami pakankamą patalpų oro temperatūrą, gali vėdinti patalpas ir palaikyti jose normalų oro santykinį drėgnį bei anglies dvideginio (CO2) koncentraciją. Tirtose gyvenamose patalpose anglies dvideginio (CO2) koncentracija sumažėjo iki 0,02 %, patalpose oro temperatūra po namo modernizacijos pakilo 1,5 – 4,5 °C, patalpose oro santykinis drėgnis po namo modernizacijos sumažėjo 7 – 12,3 %.

8. Atliekant tyrimą pagal baigiamojo magistro darbo užduotį, nustatyta, kad senų langų staktos per daug įkištos į sienas, dėl to esant seniems langams negalima papildomai apšiltinti langų angokraščius, papildomai šiltinamuose fasaduose langų angokraščius negalima padaryti vienoje vertikalėje, senus langus būtina pakeisti naujais.

9. Atliekant tyrimą pagal baigiamojo magistro darbo užduotį, nustatyta, kad modernizuoto namo penktame aukšte esančio buto, vidutinė oro temperatūra buvo apie 20,5 °C. Lubų paviršiaus temperatūra apie 2 °C žemesnė už patalpos oro temperatūrą. Stogo šiluminė varža po modernizacijos yra net 2,27 karto mažesnė už projekte numatytą varžą R = 
[image: image80.wmf]2

6,433 mK/W

 (šilumos perdavimo koeficientas U = 0,353 W/m²K). Daroma prielaida, kad modernizuojant stogą senoji šilumos izoliacija galėjo būti drėgna ir dėl jos galėjo blogėti papildomai apšiltinto stogo šilumos izoliaciniai parametrai. 
10. Atliekant tyrimą pagal baigiamojo magistro darbo užduotį, nustatyta, kad pirmaisiais metais po namo modernizavimo Žirmūnų g. 30-me name sutaupoma tik 27,3 % šilumos energijos (buvo numatyta sutaupyti 50 %). Daroma prielaida, kad mažai sutaupoma šilumos energijos dėl to, kad neužsandarintas namo rūsys, nepakankama stogo šiluminė varža, galėjo būti nekokybiškai apšiltintos išorinės sienos ir dėl kitų neištirtų priežasčių.
11. Atliekant tyrimą pagal baigiamojo magistro darbo užduotį, nustatyta, kad atitvarų šilumos perdavimo koeficientų Žirmūnų g. 30-ojo namo teorinis skaičiavimas panaudojus Vokiečių kompanijos BASF kompiuteriniu programiniu paketu „Construction Assistant 2008. The heat efficiency advisior“ parodė, kad per vieną šildymo sezoną galima sutaupyti iki 225 MW šilumos energijos. Šių dienų kainomis sutaupymas siektų iki 53 298 Lt/a (su PVM). Ir tai sudarytų apie 50 % šilumos energijos.
12. Atliekant tyrimą pagal baigiamojo magistro darbo užduotį, nustatyta, kad modernizuoto namo cokolio šilumos izoliacijoje padengtoje plonasluoksniu tinku gali kauptis iš grunto migruojanti drėgmė ir gadinti cokolio apdailą bei bloginti šilumos izoliavimą.
Remiantis atliktais moksliniais tyrimais 1-464LI serijos nemodernizuotų ir modernizuotų stambiaplokščių gyvenamųjų namų, pateikiamos rekomendacijos:

1. Siekiant pagerinti gyvenamųjų patalpų komfortą, sumažinti šilumos nuostolius bei patenkinti STR [34, 36] reglamentų nuorodas būtina atlikti patikimą cokolių, išorinių sienų, stogų bei kitų išorinių elementų papildomą apšiltinimą, įstatyti naujus kokybiškus langus rūsyje, gyvenamose bei kitose patalpose.

2. Prieš atliekant namų išorės taisymą būtina atnaujinti koroduojančių metalinių jungčių antikorozinę dangą, atnaujinti pažeistą laikančių gelžbetoninių elementų apsauginį betono sluoksnį, pašalinti nuo cokolių, fasadų, siūlių bei visų išorėje esančių elementų teršalus bei mikroorganizmus (rekomenduojama nuplauti fungicidais).

3. Nemodernizuotų stambiaplokščių gyvenamųjų fasadų matmenys įvairiose vietose yra skirtingi ir netikslūs. Norint atlikti kokybišką tokių fasadų apdailą lakštinėmis medžiagomis, būtina padaryti tikslius fasadų apmatavimus, kiekvienai fasado vietai paruošti tinkamų matmenų fasadų apdailos plokštes ir tinkamai jas pritvirtinti.

4. Keičiant stambiaplokščių namų langus ir išorines duris, būtina statyti naujus langus ir išorines duris su pastorintomis staktomis, t. y. išorėje staktos prie angokraščių turi likti ne mažiau kaip 50 mm (6.15 pav.). Tada galima bus angokraščius kokybiškai apšiltinti ir kokybiškai padaryti jų apdailą.

5. Rekomenduojama cokolio šiltinimui naudoti vėdinamą šiltinimo sistemą. su lakštinių ar kitokių panašių medžiagų apdaila.

6. Sienos šilumos izoliacija turi būti nuleista žemyn ant cokolio 100 mm. Tai darytina dėl to, kad prie cokolio jungties su rūsio perdanga nesusidarytų šalčio tiltelis (6.8 pav.).

7. Modernizuojant stambiaplokščių gyvenamųjų namų stogus naują šilumos izoliaciją galima dėti ant senų nesuirusių, gerai nuvalytų ir sausų akyto betono plokščių, bet seną stogo bituminę prilydomąją dangą demontuoti būtina.

8. Atliekant stogų taisymą rekomenduojama pašalinti jame esančias antenų tvirtinimo kilpas, parapetų skardinę dangą daryti su deformacinėmis – falcinėmis jungtimis.

9. Žirmūnų g. 30 name, rekomenduojama papildomai šiltinti rūsio perdangą.

10. Būtina tikslingai paruošti bei įgyvendinti projektinius sprendinius, laikytis normų, taisyklių bei statybos reglamentų, konsultuotis su ekspertais norint tinkamai, patikimai bei kokybiškai atlikti stambiaplokščių namų modernizavimo darbus.
11. Žiemą būtina patikrinti su laboratoriniais prietaisais išorinių sienų šilumos izoliacinius parametrus, jų atitikimą projektiniams bei reglamentiniams dydžiams.

Atvira skylė, neteisingai klijuojama šilumos izoliacija

